text:
Enseñansa na cas
Pa por duna enseñansa na cas mester haci lo siguiente:
- Mester manda un carta pa Oficina di Enseñansa Obligatorio, cu e peticion pa e enseñansa cu kier duna na cas, wordo reconoci den cuadro di e ley di enseñansa obligatorio;
- Inspectie lo haci evaluacion di e contenido di e programa di enseñansa cu kier brinda na cas pa controla si esaki ta cumpli cu tur condicion;
- Pone adhunto un carta di bon conducta di e persona cu ta bay duna e enseñansa na cas;
- Menciona tambe e informacion di contacto di e alumno (su number di ID,nomber y fam, adres, fecha y luga di nacemento);
- E peticion pa enseñansa na cas mester wordo haci tur aña, prome cu e aña escolar cuminsa;
- Enseñansa na cas tambe mester cumpli cu e ley di enseñansa obligatorio;
- E empleadonan publico di enseñansa obligatorio ta controla si e mucha(nan) en realidad ta ricibi enseñansa na cas tur dia.
Oficina di Ensenañsa Obligatrorio
Oficina di Ensenañsa Obligatrorio (Bureau Leerplicht Aruba) ta controla y supervisa e ehecucion di e ley di enseñansa obligatorio. E empleadonan publico di enseñansa obligatorio ta supervisa e cumplimento cu e ley di enseñansa obligatorio. E ta duna informacion na e hobennan pakico ta importante pa bay scol y e consecuencianan si viola e ley di enseñansa obligatorio. E empleadonan publico di enseñansa obligatorio hunto cu e scol y e mayornan ta busca solucion ora cu tin problema pa bay scol. E mayornan ta keda responsabel pa nan yiunan bay scol di berdad.
Tanto e scol como e empleadonan publico di Oficina di Ensenañsa Obligatrorio ta controla si e muchanan ta bay scol. E scol ta registra e alumnonan cu ta inscribi na e scol y ta pasa e informacion aki pa e Oficina di Enseñansa Obligatorio. E scol ta duna e Oficina di Enseñansa Obligatorio informacion riba e ausencia y e codigo di ausencia di su alumnonan. Prome cu 9 or di mainta e mayornan of cuidadonan mester informa e cabesante tocante ausencia di e mucha pa motibo di malesa of otro motibo. Den caso di malesa y e ausencia surpasa 10 dia escolar sin interupcion, e mayornan/cuidadonan mester entrega un declaracion di e dokter cu ta trata e mucha no mas tarda cu e di 11 dia escolar. Den caso di un otro motibo, e mayornan/cuidadonan mester splica cla e indole di e problema. E scol por registra e tipo di ausencia aki maximalmente 10 biaha pa aña escolar pa alumno.
E codigonan di ausencia
E scolnan ta actualisa nan registro di ausencia di e alumnonan diariamente. Den e registro nan ta registra pa cada dia di scol e siguiente codigonan di ausencia:
- Codigo Z: e alumno ta ausente henter dia of un parti di dia debi na un malesa;
- Codigo D: e alumno ta ausente debi na prohibicion pa drenta scol temporalmente como un medida disciplinario;
- Codigo P: e alumno ta ausente henter dia of un parti di dia debi na un acontecimento repentino of extraordinario of importante, personal of familiar. E acontecimentonan aki por encera, un matrimonio of entiero di un famia cercano, e periodo di rouw despues di un fayecimento of obligacionnan importante (manera topsport, actividad academico, pero excluyendo vakantie) den exterior;
- Codigo V (verzuim): e alumno ta ausente henter dia of parti di dia y e scol no por concede codigo D, Z, of P.
Verlof
Tin circunstancia na unda e alumno por haya dispensacion. E mayornan/cuidadonan por entrega un peticion por escrito solamente cerca e director. Aki ta trata di diferente asunto na unda e director por duna maximo 10 dia escolar di dispensacion pa aña escolar. Mester entrega e peticion di antemano cerca e director uzando e formulario di” peticion pa dispensacion di scol”. E formulario aki bo por haya cerca e director. Segun e ley “circunstancia di peso” ta situacion cu ta cay fuera di e boluntad di e mayornan / cuidadonan of e mucha”. Pa e circunstancianan aki por pidi dispensacion.
Biaha
Den cierto caso si ta permiti pa biaha cu bo yiunan pa exterior, sigur si e biahe aki ta pa motibo personal of circunstancia extraordinario (manera enlace matrimonial, entiero den exterior, participacion den competencia deportivo internacional). P’esey ta di sumo importancia pa informa e scol bon y na tempo tocante e motibonan exacto di e biahe. Si e scol tin suficiente informacion, e scol ta registra e ausencia aki e ora como ausencia permisibel (door di uza codigo P).
Kitamento for di scol
Un alumno di edad di enseñansa obligatorio por kita for di scol solamente si e alumno en cuestion:
- Entrega un carta di un otro scol cu a firma e protocol di ausencia, unda cu e otro scol ta declara cu e alumno ta inscribi cerca nan;
- Entrega un extracto di CENSO na e scol unda cu tin indica cu e alumno no ta inscribi mas den registro di CENSO;
- Tin un dispensacion di enseñansa obligatorio valido te fin di e aña escolar coriente.
Boet
Si abo como mayor no cumpli cu e ley di enseñansa obligatorio, no obstante tur e esfuersonan cu scol y e ambtenaar di enseñansa obligatorio a haci, e Minister di Enseñansa por dunabo un boet. E suma ta varia di Awg. 250,00 te Awg. 2.500,00. Si bo no ta di acuerdo cu e boet, bo por entrega un carta di obhecion dentro di 6 siman. Si un hende nenga di paga e boet, e ta wordo cobra e ora via un dwangschrift.


c: text/html

text:
Entrega un peticion por escrito cu ta contene informacion tocante e doño (negoshi individual), v.o.f., compania of otro tipo di persona huridico como tambe tocante e negoshi/permiso (meta/tipo di negoshi, adres, etc.). Por entrega e peticion na Helpdesk di Departamento di Asunto Economico, Comercio y Industria.
Peticion pa cambia e indole di un negoshi cu ya ta estableci akinan
Descripcion
Segun e Ordenansa pa permiso pa lanta negoshi (Vestigingsverordening Bedrijven) no ta permiti pa cambia e indole di un negoshi, sin permiso di minister di Asunto Economico pa haci tal. Ta compronde bao di un negoshi cualkier empresa den cual ta haci negoshi.
Unda pa pidi'e? / Mas informacion na
Seccion Vestiging van bedrijven – helpdesk, number di oficina 15. Telefon 521-2400 ext. 250 di Departamento di Asunto Economico, Comercio y Industria.
Con mi tin di pidi'e? / Kico mi tin di hasi?
Kico mi tin di hiba cu mi?
E peticion por escrito cu stampia (di Awg. 4,00) y e documentonan (si ta aplicabel), menciona den e liña di maneho, cu mester wordo entrega.
Kico ta e condicionnan?
Ora di entrega un peticion mester tene cuenta cu e ordenansa menciona y e liñanan di maneho cu ta al caso. Den caso cu ta trata cambio di meta di un persona huridico, su statuut tambe mester permiti esaki.
Cuanto e ta costa?
Mester paga stampia (leges) segun Legesbesluit DEZHI pa tratamento di bo peticion. Director di DEACI ta esun responsabel pa stipula e suma. Pa e tipo di peticion aki, e suma ta Awg. 200,00 pa cada negoshi cu ta cambia di indole.

robotstxt: allowed

filter: keep


text:
ORANJESTAD, ARUBA – Pa 2021 Aruba Hotel & Tourism Association ta organisando un ceremonia special di AHATA Excellence Awards pa honra empleadonan cu dedicacion excepcional den nan trabao. Cada compania miembro tin oportunidad pa selecciona un empleado cu ta personifica esfuerso extraordinario y servicio excelente. Durante e evento dia 2 December, Aruba Hotel & Tourism Association lo gradici y premia e empleadonan clave cu ta sostene un industria di turismo exitoso y economia productivo.
AHATA ta gradici varios sponsor cu ta yuda hasi e evento posibel; CMB (Caribbean Mercantile Bank), Hyatt Regency Aruba Resort, De Palm Corporation, y Tropical Bottling Company.
Despues di ricibi nan certificado y premio, cada honrado lo expresa nan motivacion pa logra excelencia den nan trabao durante un entrevista cortico. AHATA lo publica e mensahenan especial di e trahadornan balente y positivo riba rednan social hunto cu expresion di aprecio pa nan contribucion na Aruba.


text:
Durante Conferencia di Prensa di Gobierno di Aruba dialuna mainta, Prome Minister Evelyn Wever-Croes a duna un relato cortico riba varios topico entre nan formacion di Gobierno nobo. Ya nos ta na e prome siman cu Gabinete Wever-Croes a huramenta y mes ora a lora manga y cuminsa atende cu tur e reto y problemanan cu Aruba ta enfrentando pa asina dentro di mas o menos un luna presenta e programa di gobernacion na Parlamento di Aruba manera cu a acorda.
Prome Minister a duna di conoce cu e dianan nos dilanti ta bay tin diferente minister cu reunionnan informativo pa atende cu e retonan riba tur tereno y asina Gobierno tin e diferente tareanan pa cumpli cu nan. Manera a palabra, pa fin di October e gobierno nobo lo ta den Parlamento pa presenta e programa di gobernacion cu a wordo firma den liñanan grandi. Pero den e siguiernte simannan, awo cu gobierno ta forma, lo bay mas extenso den e programa di gobernacion pa asina esaki por wordo presenta tambe na Parlamento.
Prome Minister a indica cu Gobierno a tuma nota cu despues di e anuncio di formacion tabata tin poco conmocion di parti di oposicion tocante e formacion. Esaki segun e mandatario ta comprendibel pasobra ta nan tarea pa causa comosion pa controla gobierno riba dje. Pero ta importante si pa oposicion cana e caminda corecto pa haya e informacion cu nan desea of tin mester manera ta e caso cu Parlamentario Tevreden den e caso aki.
Parlamentario Tevreden di Fraccion di MEP a haci peticion pa Gobierno bay Parlamento y duna informacion con e formacion y apuntamento di candidato a tuma luga. E reunion publico aki lo mester tuma luga pronto na unda cu tur hende por sigui. Prome Minister a expresa su deseo di curason cu tur parlamentario lo ta presente na e reunion importante aki pa haci nan preguntanan pasobra esey ta e momento y luga pa haci haci pregunta, ricibi informacion y kita tur duda.
Un otro conmocion cu a surgi tawata tocante e curriculum vitae di e ministernan cu si a wordo entrega si of no. Esaki, segun Prome Minister, ta algo cu nunca antes a wordo haci y e landsbesluit cu ta haci e parti di screening ta impidi cu, como formador, comparti informacionnan cu ta yega na su conocemento durante e screening. Tin un geheimshoudingsplicht hopi pisa riba esaki pero los di esey tin hopi informacion cu por wordo comparti tocante con a yega na e carteranan.
“Cada minister lo duna nan CV cu porcierto ta publico y tur hende por wak nan y wak kico ta e cualidadnan cu nan ta presenta pa por haci e trabounan bon. Mi ta spera cu asina por trece trankilidad na e intrankilidad cu a wordo causa y henter comunidad por cera conoci mas di cerca cu cada candidato cu a bira minister y nan cualidadnan”, Prome Minister Evelyn Wever-Croes a accentua.


text: Diabierna atardi a drenta informe cu na un cas den Maracastraat rafaganan di biento fuerto lo mester a kibra afdak y manda esaki te den cura di bisiñanan, mesora a dirigi tanto polis como branweeer na e sitio. Na yegada enberdad a bin topa cu e afdak te den otro banda di e cura di cas casi den cura di bisiña. Tambe un otro parti di e afdak lo mester a bolter riba e dak di cas. Brandweer a asisti na e sitio y a brinda asistencia door di baha e afdak cu a bolter riba e dak di e cas pa asina evita biento bula esaki y e bira un peliger.


text:
Ayera durante un conferencia di prensa cu minister di Enseñansa, Ciencia y Desaroyo Sostenibel, Armando ‘Rudy’ Lampe a ofrece pa e medionan local, el a splica cu manera a keda conoci, e siman aki a funda e Stichting Leerorkest Aruba, cu ta den cooperacion cu Stichting Leerorkest Amsterdam.
Lampe a señala cu e meta di e fundacion aki, cu apoyo di Hulanda, ta pa re-introduci les di musica den scolnan.
El a destaca cu den temponan antiguo y despues di edad media, musica tabatin e mesun importancia cu matematica y despues cu cambionan a cuminsa aparece el a keda atras, y awendia por ripara na Aruba tin cu re-introduci bek musica den scolnan.
Tambe Lampe a sigura cu nan lo impulsa esaki den prome instancia como un actividad extra curicular y fundacion tabata necesario pa motibo cu nan ta bay ricibi donacion di instrumentonan di musica di segunda mano, cu nan ta colecta na Hulanda cada aña y hopi di nan lo bay ta disponibel na scolnan.
“E obhetivo ta pa siña nos muchanan toca instrumento musical.” Prome nan lo cuminsa cu un metodo cu ta exigi les di cantamento, pa despues bay over den siña toca un instrumento musical. Lampe a informa cu nan lo cuminsa cu cuatro piloto na scol y hunto cu cooperacion di minister di Husticia, Andin Bikker kende a apoya e proyecto aki, e prome donacion ta bin for di minister di Husticia di Hulanda pa e fundacion na Aruba.
Di mesun manera, Lampe a comenta cu nan tin hopi expectativa riba e proyecto di Leerokest Aruba y cu ya a cuminsa caba na diferente scol cu lesnan di musica. E impulso di musica den desaroyo di muchanan, esey lo stimula tambe otro parti di nan desaroyo cognitivo.
Di otro banda, Aruba a ricibi dos container yen di material educativo for di Hulanda pa Montessori, cu ta hopi costoso. El a manifesta cu esaki ta bay stimula cierto parti di e maneho di scol Montessori y e siman aki ta tuma luga un certificacion di maestronan cu a certifica como Montessori Teachers. Expertonan di Hulanda ta dunando e curso y e filosofia aki ta educacion personalisa, pa motibo cu cada mucha ta diferente.


text:
Konmemorashon di e akshonnan ku a tuma lugá den nos haf na 1922 ora ku trahadónan a lucha kontra e redukshon di nan salario i kompetensia inhustu di trahadónan stranheronan ku tabata yega nos isla atraé pa refineria.
Konmemorashon di e akshonnan ku a tuma lugá den nos haf na 1922 ora ku trahadónan a lucha kontra e redukshon di nan salario i kompetensia inhustu di trahadónan stranheronan ku tabata yega nos isla atraé pa refineria. Un di e lidernan di e akshonnan tabata Felippi ‘Felix’ Chakuto baluarte di lucha pa hustisia sosial. Kuater obrero a fayesé i nuebe a resultá heridá. Chakutu i otro lidernan di e lucha a ser enkarselá. Nos ta keda mustra riba balor di union bou di obreronan i e importansia di sindikatonan pa duna nan miembronan e preparashon pa ta konsiente di nan derechi i debernan. Un atardi hopi informativo i a sirbi pa duna nos mas aliento pa salbaguardiá nos herensia, duna balor na nos historia i traha na duna sosten na inisiativanan pa mas kupo di trabou i mihó kondishonnan pa ehersé labor. Ainda tin un kaminda largu pa kana i nos ta kla pa kan’é huntu ku representashon di trahadónan.
Minister Hensley Koeiman


text:
NewsRosario2019
Lucien a cuminsa cu su preparacion
Open Water a cuminsa cu nan practica
E atleta di Open Water, Lucien Peterson a hasi su prome practica awe na Rosario.
Despues di a jega awe marduga na Rosario, ja den oranan di atardi Lucien a hasi su prome practica den pool aki na Rosario. Hunto cu coach Davy Bisslik, Lucien a hasi un practica hopi trankilo pa asina cuminsa cu su preparacion pa e competencia.
Lucien lo competi den e evento di 5km di Open Water cu lo bai tuma lugar dia 16 proximo.


text:
Hooiberg – Diadomingo atardi den careda di 6’or habitantenan di e cas aki a pasa den un susto grandi, momento cu nan a scucha un sonido manera un explosion.
Mes ora nan a sali bin wak kiko a pasa y ta haya un auto marca Toyota pega conta muraya di nan cas, causando dañonan grandi y por poco drenta un camber di e cas.
Un patruya pasando a wordo yama y nan a bira bek y asina ta avisa ambulance tambe, mirando cu tawata tin dos persona herida pero no di gravedad.
Segun e chauffeur e tawata bayendo direccion oost y a cuminsa pasa algun auto. Pero dado momento, tawata bin trafico contrario y esaki a pasa cu e chauffeur pa no dal frontal a desvia.
Den e maniobra ela perde control completo ariba e auto, caminda cu e ta bay na su man robes y dal basha parti di un cura abou y un tiki mas e lo a drenta un camber di e cas.
Paden un dama debi na e impacto lo a sinti su nek. Na yegada di ambulance e la controla e dama na e sitio mes. Loke ta e chauffeur si a wordo hiba pa hospitaal pa mas control, debi na e impacto fuerte. E chauffeur lo a keda di paga pa tur gasto.


text:
Bo sosten ta bon biní.
Ken nos ta
Unkobon ta e abreviashon pa Union di konsumidó Boneiru, e bònt di konsumidó di Boneiru. Unkobon ta un asosiashon ku ta independiente di polítika òf filosofia di bida. Personanan di 18 aña òf mas, por bira miembro pa solamente $15 pa aña.
Miembronan di Unkobon ta skohe nan representante den konseho di bònt (Bondsraad) ku ta e órgano di mas haltu di e organisashon. E konseho di bònt (Bondsraad) ta stipulá e maneho den un reunion den kual tur miembro por asistí. Direktiva ta responsabel pa e ehekushon. Den esaki e direktiva ta haña apoyo di e koördinadó. E Konseho di Supervishon ta kontrolá y konsehá e direktiva. Trabounan ta wòrdu hasi pa gruponan di trabou. Di e manera aki e miembronan tambe por kontribuí pa e kousa. Tur funshon den Unkobon ta wòrdu ehersé pa boluntarionan. Huntu nos ta pará fuerte!
Organogram
Konseho di bònt
Konseho di Supervishon
Direktiva
Secretario
Presidente
Tesorero
Koördinadó di bolontario
Grupo di trabou
Akshon Miembro
Awa y elektrisidat
Nesesidatnan básiko
Finansas
Lokèt pa konsumidó
ICT
Wak nos riba Media Soshal
Bo sosten ta importante
Yena aki bo datonan y registrá bo mes. Solamente $15 pa aña,


text:
Brazil Taekwondo Stichting a sali Best Team na e di 8 Aruba Caribbean Cargo Taekwondo Cup.
Diasabra a tuma luga e di 8 Aruba Caribbean Cargo Taekwondo Cup organisa pa Brazil Taekwondo Stichting cu participacion di 5 scol
di Taekwondo y tur scol a entrega su lista di 7 pa asina nan por a bringa pa e Best Team Cup. Brazil Taekwondo Stichting su team a
consisti di e siguiente atletanan: Danon Delamore, Joshua Klabér, Záhyon Klabér, Hakeem Lowe, Nathan Fradl, Lixandra Bello y Rasheed Lowe.
Jourdé Klabér a coach e team di Train Hard Fight Smart y e bataya tabata duro pa e team, mirando cu ta solamente e 7 atletanan aki a wordo
escogi pa bringa pa e Best Team y tur e scolnan a bin bon prepara y hopi fuerte. Danon Delamore a lucha e biaha aki y a gana Christopher Geerman.
Joshua Klabér a gana Arien de Mei. Záhyon Klabér a gana Eiber Torrez. Hakeem Lowe a challenge Angelo Rodriguez y a logra empata su pelea te cu
e mester a bay bringa den sudden death y Angelo Rodriguez a claba Hakeem Lowe cu un tolleo lagando Hakeem Lowe den veld. Nathan Fradl a topa
cu Shawn Richardson y Nathan Fradl a bay te cu sudden death, pero Shawn Richardson a logra score prome, lagando Nathan Fradl cu e gana di gana.
Lixandra Bello a gana Daniel Bolonotto. Rasheed Lowe a gana Nassip Bislip y Brazil Taekwondo Stichting a gana e copa di Best Team.
Un pabien ta bay pa Jourdé Klabér cu a haci un bon trabou di coach e team di Train Hard Fight Smart, logrando e Best Team Cup.


text:
Diamars atardi a drenta informe di un accidente hit and run na Well Done Supermarket na Papilon, mesora a dirigi un patruya na e sitio. Na yegada dibe patruya a bin compronde cu e accidente mes a sosode na Hua Feng Supermarket na Mahuma unda e chauffeur di e pick-up ta haciendo compras y ora ela sali hendenan ey pafo a bise cu un BMW blauw y a dune e number a maniobra y a causa daño na su pick-up y a core bay. E doño di e pick-up no a keda nada contento y a sali core rond busca e BMW aki. Pa su suerte ela topa cu e vehiculo aki para na Well Done Supermarket y a yama polis mesora. Ora polis a pidi e chauffeur pa e documentonan e dama chauffeur no por a mustra cu su papelnan di auto ta na ordo. Ademas polis a detene e dama chauffeur aki cu a comete hit and run!
1 thought on “Doño di pick-up a bin topa cu e BMW cu a dal su auto nobo y a core bay, polis a detene e chauffeur di e BMW!”
-
Bon pida cos


text:
New York, U.S.A.- E conocido cantante Marilyn Manson, a keda hospitalisa na New York despues cu ela keda herida na momento cu un parti di e decoracion riba e stage a cay riba dje. Su representante a bisa cu e cantante ta wordo trata na un hospital local, esaki segun varios medionan di comunicacion.
E cantante a logra toca ambos cantica di su show durante e concierto pero no por a caba e concierto y esaki a wordo cancela despues di e incidente aki. E accident a tuma lugar durante su version di e conocido cantica “Sweet Dreams” di Eurythmics.
E artista ta realisando un gira largo di e presentacion di su album nobo “The Heaven Upside Down”, cual a cuminsa 27 di September 2017.
por mira un filmacion di e incidente na momento cu e decoracion di e stage ta cay riba Marilyn Manson.


text:
GGz Curaçao,
huntu traha na
kresementu i rekuperashon.
yudansa
Kiko por ta pasando?
Aki bo ta haña informashon tokante kehonan mental. No enfoká muchu largu riba esakinan. Tuma kontakto ku nos, pa huntu nos wak Kiko ta pasando. Papia di e situashon ta yuda.
Klek aki
spesialismo
Klinika Capriles ta duna tratamentu, guia i kuido na hende ku keho mental kaminda riba nan mes nan no ta mira salida for di esakinan.
Pa mas informashon
Fundashon pa Maneho di Adikshon (FMA) ta brinda yudansa na hende ku un adikshon òf ku ta den situashon di rísiko pa adikshon alabes brinda sosten na famia.
pa mas informashon
Fundashon Sonrisa ta brinda actividat i/òf bibienda, ku èkstra kuido.
Pa mas informashon
yudansa
Kiko por ta pasando?
Aki bo ta haña informashon tokante kehonan mental. No enfoká muchu largu riba esakinan. Tuma kontakto ku nos, pa huntu nos wak Kiko ta pasando. Papia di e situashon ta yuda.
Klek aki
spesialismo
Klinika Capriles ta duna tratamentu, guia i kuido na hende ku keho mental kaminda riba nan mes nan no ta mira salida for di esakinan.
Pa mas informashon
Fundashon pa Maneho di Adikshon (FMA) ta brinda yudansa na hende ku un adikshon
Pa mas informashon
Fundashon Sonrisa ta brinda aktividat i/òf bibienda, ku èkstra kuido.


text:
Bo Informado ta nombra Prome Minister di Aruba Evelyn Wever-Croes Woman of the Year 2020.
Den un mundo domina pa hende homber a sa di haci lo corecto pa nos pais! ( Politica )
Prome Minister Evelyn Wever-Croes a demostra cu e ta determina pa traha na bienestar y progreso di pais Aruba y tur cu ta biba aki. Un Prome Minister cu a marca historia na momento di a gara e bandera na aña 2017 y a forma cualicion. No tabata fasil pero tur a traha duru pa drecha error cometi pa e gobierno anterior a fiesta cu fondo di e pais tabata e focus di e tempo ey.
E reto financiero no tabata e unico problema pero e crisis social cu e pais aki tabata den dje no tabata uno fasil. Tristo pa mira y scucha kiko a wordo hereda y mester a traha pa drecha esaki. Na e mesun momento crisis di Venezuela y otro crisis nan cu e Prome Minister mester a atende cune na interes general di pais Aruba. E aña aki un crisis cu a dal mundo y a pone mundo para keto, tur hende mester a primi e boton di reset y otro nan mester a wanta y bringa cu loke tin. Nos Prome Minister a sali firme tumando desicionan duru, dificil, unda hopi a rabia y mayoria a elogia y a siña conoce nos Prome Minister Evelyn Wever-Croes y realisa cu su curason semper lo ta na e lugar corecto cu amor pa nos pais!
Aruba mester ta orguyoso cu pa prome biaha den historia un hende muher na cabes di e pais aki a domina un mundo di hende homber na e forma corecto y cu determinacion. Nos Prome Minister Evelyn Wever-Croes merece no solamente Woman of the Year 2020 pero tambe un mandato cla pa por sigui goberna nos pais. Evelyn Wever-Croes a demostra di tin un plan pa cada crisis y sigur lo tin e plan corecto pa recuperacion di nos pais!
Pabien Prome Minister Evelyn Wever-Croes pa tur e trabou realisa den e tempo dificil aki y cu determinacion pa traha pa Aruba!
Team Bo Informado.


text:
E emishon di dióksido di suafel (SO2) di luna pasá tabata apsurdo atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim anto Kas Chikitu a surpasá e normanan di World Health Organization (WHO) pa ku SO2 masha hopi biaha (promedio pa 10 minút = 500 ug/m3; promedio pa 24 ora = 20 ug/m3). E situashon manera deskribí ta peka kontra e Deklarashon Universal di Derechonan Humano (art. 25) i e Tratado Internashonal tokante derechonan di mucha (art. 24 i 29). Wak abou.
Comments Off on Ougùstùs 2017: emishon di dióksido di suafel ta apsurdo |


text:
E lo a kere cu despues di un tempo justicia a lubida riba dje, pero ela equiboca.
Diahuebs merdia autoridadnan na frontera a detene un dama cu tabata ser busca pa malversacion. Ta trata aki di e dama di fam W. kende tabata envolvi den un caso di malversacion pero ela logra bandona Aruba. Despues di tempo cu ela bandona Aruba e lo a kere cu nan a lubida riba dje pero manera cu ela yega na inmigracion su number a hunga y a keda deteni y a ser hiba na warda di polis pa asina recherche por sigui cu e investigacion pa asina presenta e caso na Corte di Justicia.


text:
KRALENDIJK – Un huma blanku djarason último a pasa i baha riba Boneiru durante oranan di trai mèrdia. Sinembargo esaki tabata muchu mas visibel den oranan di atardi promé ku solo a baha. Por komprondé ku e situashon tabata igual na hermana isla Kòrsou. Radio Live 99.9 FM a tuma kontakto ku Kapitan di Haf sr. Gunther Flanigen, relashoná ku e situashon, komo ku na promé instante tabata pensa ku por tabatin algu (barku) na kandela riba laman mirando for di unda e huma tabata bini. Flanigen a menshoná ku nan a tuma nota di e situashon i a papia ku wardakosta. Miembronan di wardakosta a informá ku no tin nada partikular riba laman ku ta okashoná huma pa e isla.
Radio Live 99.9 FM a tuma kontakto tambe ku “Servisio Meteorológiko Kòrsou” (Meteo) relashoná ku e situashon ariba menshoná. “Meteo” a informá ku na promé instante a pensa ku por tabata trata di stòf di sahara ku ta pasa den e área di Karibe. For di komienso di luna a atvertí ku pa e próksimo dianan lo sinti e stòf di sahara riba nos isla. Un fenomeno ku ta ripití tur aña den e mesun temporada. Tin aña esaki por ta mas fuerte ku e otro. E aña aki a keda atvertí pa tene kuenta ku e ta mas fuerte i esnan ku malesanan di pulmon mester tene èkstra kuenta ku esaki.
Despues ku Meteo a siguí hasi algun investigashon, a detektá den un di e imágen nan satélite, áreanan di kandela di mondi riba e parti nort di Venezuela. Debí ku e fluho di airu na nivelnan mas abou di atmósfera ta di un direkshon sùitost, e kantidat di huma por a wòrdu transportá riba nos region durante djarason último.
Tambe Meteo a komuniká ku un representante di Servisio Meteorológiko di Venezuela, ku a konfirmá ku tabata tin un kantidat di kandela di mondi, pero debí na e kantidat di yobida di último dianan un gran parti di e kandelanan aki a wòrdu paga. Pues lo no antisipá mas huma for di e kandelanan aki por lo pronto.


text:
Dos ekipo cu semper sa presta bon wega ofensivo a enfrenta otro riba e fecha aki. Britannia tras di un bon comienso di e campeonato nobo ta lider actual di Division Honor, River Plate ta buscando nan mes ainda despues cu pa chiripa no a alcansa na yega play-off den e campeonato pasa.
Britannia a cuminsa cu bon posesion di bala y e controlando tempo di wega. River Plate, un ekipo cu mente ofensivo tambe a contesta tirando dilanti asina cu nan a haya un chens. Britannia tempran den wega na minuut 6 caba a lansa un atake unda e defensa di River Plate a laga buraco atras tratando di sali p’adilanti. Den un cruce peligroso e bala a pasa bai riba e portero di River Plate y ta alcansa yega riba pia di Daniel Linscheer cu no ta pordona y ta hasi e wega 1-0 pa e Pumanan.
River Plate no ta perde tempo y ta tira dilanti sin warda en busca di e gol di empate, cu yegada si pero sin concretisa, pero, mientras tanto atrobe ta compromete nan mes den defensa. Na minuut 15 Linscheer a bolbe haya su mes cu bala den area penal di River Plate cu un chens grandi mes, pero ta faya e gol.
Despues ta sigui un wega di banda pa banda pero sin precision di ambos cuadro. Den un momento River Plate ta haya nan mes cu bon yegada na minuut 27 pero Carlos B. Quandt, capitan di e oncena di Madiki, su tiro duro for di rand di area penal ta bai halto riba porteria di Britannia. River Plate cu mas iniciativa y yegada den e siguiente 10 minuutnan ta haya mas chens ainda unda Kendrick Dania mester a salba su ekipo pa manetene nan bentaha intacto. Linscheer ta bolbe duna Britannia yegada cu un bon tiro na minuut 37 pero e biaha aki cu bon salbacion di portero Gilay Croes.
E wega a keda bastante igual te cu halftime a yega cu ambos ekipo cu basta yegada, un wega un poco accidenta tambe, un poco duro na algun oportunidad pero no onsportief te cu awo. Na pitaso pa halftime e wega a keda 1-0 pa Britannia.
Den e di dos tempo, na inicio mes, Daniel Linscheer ta hasi un escapada riba hala drechi na minuut 46 cu su velocidad y control di bala, e no ta bacila y ta fusila portero Croes di River Plate pa e 2-0. Britannia no ta para keto y ta sigui cu nan atakenan den e siguiente 10 minuutnan y ta sigui busca e gol pa amplia nan bentaha ainda mas. Na minuut 60 nan ofensiva ta duna fruta ora cu Jeffery Rolston den un “fast-break” ta hasi e wega 3-0 pa Britannia. River Plate ta contesta cu nan mes un atake pero e tiro ta bai den man di Dania. River Plate ta sigui insisti y ta haya mas chens na minuut 65 pero sin por anota, toch ta logra haya un penalti na minuut 70, Fladimi Francois ta concreta pa hasi e marcacion 1-3.
Ta ora cu wega a intensifica, unda ambos ekipo ta lansa atake contra otro, Luis Estrada di Britannia ta scapa stret pa area penal di River, y no ta perde tempo y ta anota e gol number 4 pa Britannia, pero ainda falta hopi mas den e wega aki. River ta sigui ataka atrobe, pero den un contra-golpi na minuut 86, Linscheer ta hasi un bon pase pa Estrada p’asina e anota su di dos gol pa hasi e wega 5-1 p’e Pumanan. River cu nunca ta para di ataka tambe ta pentra den area penal di Britannia atrobe na minuut 90, eynan River ta hasi e wega 2-5, un gol di Albert Grovell.
Den e minuutnan extra di e di dos tempo ta unda e wega a bira hopi bruto y un toke di anti-deportivismo cu a resulta den carchinan geel y cora pa e oncena di Madiki, Referee Cristiaans cu en general tabatin un bon wega, mas den e prome mita, cu basta momentonan dificil pa atende cu ne den di dos mita, mester a otorga basta carchinan for di minuut 79 p’ariba, mayoria pa River, incluyendo e dos utimonan aki den tempo extra, uno e expulsion di Belzius Pudens.
Asina mes e wega a caba sin incidente mas grandi, unda e ekiponan a brasa otro y estrecha man den spirito deportivo. Britannia cu un bon victoria, contundente, estableciendo nan mes como un di e miho ekiponan e anja aki, tin awo 9 punto y ta lider di Division Honor. River Plate tin cu busca na haya sa con pa combina nan wega ofensivo cu un miho iniciativa defensivo, ta keda awo cu 2 punto so. Nos “Man Of the Match” ta Daniel Linscheer di SV Britannia.


text:
Si bo no tin tereno propiedad, bo por pidi Gobierno un tereno erfpacht pa bo construi bo cas. Erfpacht ta un derecho comercial pa durante un periodo stipula, bo por tene y haci uzo di un pida tereno di Pais Aruba contra pago. Ta yama e pago aki ‘canon di erfpacht (erfpachtcanon)’. Esun cu haya tereno den erfpacht, den principio tin mesun derechonan cu un doño. E asina yama contradoño, Pais Aruba, tin solamente posibilidad masha limita pa termina of anula e erfpacht.
Ta duna tereno pa construi den erfpacht pa:
- Preveni speculacion cu tereno;
- Pa por controla uzo di tereno, di tal manera cu ta utilisa e condicionnan di erpacht na medida creciente dor di cual Pais Aruba por logra realisa metanan general.
Por uza e formulario aki pa haci un peticion pa tereno di cas.
Tin dos tipo di erfpacht, esta:
- Erfpacht residencial lo cual tin como meta construccion di bibienda;
- Erfpacht comercial lo cual tin como meta construccion di edificio pa ubica negoshi aden.


text:
Desde hopi tempo caba tin problema pa loke ta trata Landamento Escolar. Tromp-Lee ta indica cu asina e Minister di Enseñansa nobo a huramenta el a sinta cu ne pa trata diferente punto entre nan e situacion di Landamento Escolar.
Segun Tromp-Lee nos ta na final di September y ainda Landamento Escolar no a inicia. Zweminstructeurs ya pa hopi tempo ta biba den inseguridad y ta teme pa nan salario y nan condicionnan laboral cu e ex-minister di Enseñansa kier a cambia unilateralmente. Condicionan bou cual pa añas nan a bin ta trahando. E cambionan proponi ta bay liña recta contra e proceso cu nan a bin ta encaminando pa formalisa nan rechtspositie. Un proceso andando ya pa hopi aña y cu lastimamente ainda no por a keda formalisa.
Landamento Escolar ta un proyecto cu a inicia casi 30 aña pasa y Tromp-Lee ta indica cu sigur su necesidad a keda demostra y su ehecucion semper tabata exitoso. Cu e ta carga e nomber proyecto no ta kita cu ya pa casi 30 aña e ta forma partí structural di e programa escolar pa nos muchanan di derde klas. Pesey mes Tromp-Lee ta hopi contento cu Minister Endy Croes poco poco pero sigur ta dunando atencion na e problemanan aki y ta creando e solucionnan necesario.
Tromp-Lee ta termina bisando cu e ta spera di curason cu pronto Landamento Escolar lo start y cu nos zweminstructeurs lo tin pas laboral. Den mi intersecion como parlamentario semper mi a boga pa cruza brug y topa otro. Como fraccion di parlamento nos lo urgi e diferente partidonan envolvi pa yega na otro dialogando cu solo meta pa un solucion. Tur esaki sigur na beneficio di nos muchanan. Tur esaki sigur na beneficio di nos muchanan.


text:
Preguntanan enkuantu kosto di bida di e Boneriano
Na Kolegio Ehekutivo di Entidat Públiko di Boneiru
Parke Wilhelmina #1
Kralendijk
Bonaire C.N
Apresiabel Kolegio,
Nos ekonomia ta rekuperando poko poko, apesar ku nos ta ketu bai bou di menasa serio di Covid-19 i su variantenan. Opviamente ta un bon notisia ku nos a lesa ku nos turismo di stay-over a kuminsá rekuperá i ku a kuminsá na risibí bishita di e barkunan krusero, ku lo por nifiká un rekuperashon di e sektor aki tambe. Esaki ta nifiká ku trabounan ku a paralisá pa largu tempu lo reanudá atrobe, miéntras nos ta karga e speransa ku kuponan di trabou nobo lo habri pa esnan ku a pèrdè trabou i pa esnan ku ta buskando un empleo riba e merkado laboral awor ku nan a kaba skol. Esaki ta nifiká ku gobièrnu tin e tarea di manehá nos ekonomia frágil ku hopi dedikashon pa loke ta e aspekto di kosto di hasi negoshi pero tambe pa vigilá den un forma skèrpi desaroyonan riba gastunan ku lo influensia nos kosto di bida. E último aki ta pa garantisá ku nos ta mantené i hasta mehorá nos forsa di kompra.
Kosto di hasi negoshi i gastunan pa e konsumidó
Den e Akuerdo di Kralendijk ku gobièrnu komo un di e partnernan den e Diálogo Sentral a sostené, a pone atenshon riba e aspekto aki. Pa tal rason mi preguntanan riba e aria aki hasiendo uso di artíkulo 45 di Reglamentu di Órden i ku petishon pa kontestá esakinan verbal den nos próksimo reunion di Konseho Insular:
- Kosto di produkshon di energia pa motibu ku invershonnan nesesario pa alkansá produkshon duradero i sostenibel tin un menasa grandi riba dje i ya kaba komunidat a sinti e oumento ku a tuma lugá i ku lo sigui den e aña benidero sin ku tin un perspektiva ku e lo ta manehabel. WEB a bati alarma ku ya e produkshon di energia alternativa a baha di 33% te ku 25%, miéntras ku si no hasi invershonnan esaki lo sigui baha debí na kresementu di e uso kombiná ku preisnan karu pa kombustibel ku tin ku usa pa e produkshon.
Supsidio ku Hulanda ta duna durante e periodo di pandemia lo bai stòp segun informashonnan risibí. EZK no a tuma un desishon ainda riba e plan di invershon ku WEB a presentá:
- Kiko ta e argumentonan ku EZK ta usando pa no tuma e desishon aki?
- Ki esfuerso gobièrnu huntu ku WEB ta hasiendo pa mustra ku WEB a hasi tur posibel pa kontené su gastunan di operashon i ku realmente e mester di e inyekshon aki a korto plaso?
- Gobièrnu huntu ku WEB tin un plan B dado kaso e desishon di EZK ta negativo o surgi tardansa den toma di e desishon? Por a kompartí esaki ku Konseho Insular?
- Kosto di Internet no ta den “verhouding” ku e servisio ku TELBO ta duna, miéntras ku aki tambe e supsidio ku a duna lo bai na terminá ku e konsekuensia ku e gastunan aki ta bai kore atrobe tantu pa e komersiante komo e konsumidó.
- Kon a para ku e “doorlichting” ku mester a hasi na Telbo den kuadro di e reorganisashon di BHM manera CRM-link a proponé? I si a hasi e “doorlichting” aki kiko ta e rekomendashonnan ku a sali for di esaki pa kontené e gastunan?
- A saka vakatura pa e funshon di direktor di Telbo NV. Telbo awor si ta disponé di un direktor nobo i ki plan di reorganisashon di e kompania aki tin pa término korto nos mira resultado? Tabatin un overdrachtsrapport di e direktor anterior ku por fasilitá kopia di dje na Konseho Insular?
- Pa hopi tempu kaba ta papia di introdukshon di transporte públiko. Transporte públiko ta un di e komponentenan ku e Regioplan a indiká ku ta influensiá kosto di bida haltu den nos komunidat.
– Kon a para ku e proyekto piloto i ki rekomendashon a sali for di e proyekto aki ku por keda implementá?
– Ki dia Konseho Insular por spera un plan di aserkamentu pa e proyekto aki keda realisá?
- Konekshon entre e islanan ta un responsabilidat di Hulanda. Resientemente a sali na kla ku un rapòrt ku a keda kompilá a indiká ku e gastunan pa konektividat aéreo entre e islanan BES, pero tambe entre e islanan ABC ta demasiado haltu i ku ta indispensabel pa supsidiá un parti
supstansial di e gastunan aki na benefisio di e konektividat entre e islanan. Kiko Kolegio ehekutivo a hasi konkretamente pa e rekomendashonnan di e rapòrt aki keda implementá?
- Ya ta bayendo tres gobiernu di OLB ku ta papiando di e proyekto maritimo di ferry interinsular.
- Kolegio Ehekutivo a tene kontakto ku e otro dos gobiernunan, respektivamente Aruba i Korsou?
- Kiko a pasa ku e palabrashonnan entre e tres gobiernunan na aña 2012, 2016 i 2018?
- Den e kuadro aki di drechamentu di nos piernan; a tene kuenta ku mester adaptá un pier na Kralendijk pa por risibí un ferry?
- Nos ta dependé pa 90% di importashon di produkto for di afó.
- Tin un maneho o estudio kon nos por mitigá e efekto di kostonan haltu riba nos pueblo konsumido i tambe nos sektor privá unda kosto di hasi negoshi ta haltu loke ta stroba kreashon di kupo di trabou?
- Konseho Insular ke sa kon a sigui ku e desaroyo di e haf di karga nobo; ta negoshando ku WEB pa traslado di e edifisio di WEB asina e haf por bira realidat na Hato? Nos ke tur dokumentashon -inkluyendo Rapport di Royal Haskonig 2009 i rapport di KPMG di 2013 i tur rapport of memorandum di Port of Amsterdam despues di 2014 en adelante- al kaso di e tematika aki. Ki avanse tin den e proyekto aki?
- Tin un akuerdo ku Port of Amsterdam.
- Kolegio Ehekutivo por informá e konseptonan di puerto ku a negoshá pa Boneiru?
- Por informa e desaroyonan efektivo ku ta enkaminando ku Havenkantoor?
- Gustosamente Konseho Insular lo ke haña un presentashon di Havenmeester riba e proyekshon di nos desaroyo di Haf pa e proksimo 5 aña.
- Mester konstatá ku tin e persepshon den komunidat ku riba tereno di preis pa kuminda tin un “free for all” ta tumando lugá. Maneho di preis, apesar ku nos tin merkado liber ta un responsabilidat di Entidat Públiko.
- Ki ta e instrumentonan ku Entidat Públiko ta usando pa manehá desaroyo iresponsabel di preisnan riba nos isla? Mi ta referí aki no solamente na preis di komestibel, pero tambe na preisnan den konstrukshon i
otro sektornan ku ta di influensia riba e gastunan mensual di e konsumidó.
– Basá riba ekspektativa internashonal preis di petroleo ta bai duplifika den fin di aña, komienso di aña nobo; kiko ta e preparashonnan ku gobiernu di Boneiru ta hasiendo pa evitá ku nos pueblo ta sera i habri aña ku gastunan inesperá na supermerkadonan i na pompnan di gasolin aki na Boneiru?
- Kiko ta e importansia di e Fundashon di Tienda pa Konsumidó den kuadro di e kontrol di preis i kalidat di produktonan ku konsumidónan ta usa diariamente? Basá riba e presentashon di Tienda pa Konsumido na Konseho Insular, Frakshon Coffie a keda preokupá i ke sa konkretamente si ta bèrdat ku ta bai baha e presupuesto di e NGO aki ku 50%. Teniendo kuenta ku inflashon, kosto di bida i limitashon di kuminda, nos ke puntra ku ta e momentu adekuá pa trese un deskrepansia na e institushon aki ku ta yuda nos pueblo krusa e tempu malu ku nos ta bibando den. Nos a komprondé ku ta kita fondonan di un NGO lokal pa hiba na un NGO no-lokal. Nos ke sa kiko ta berdat riba e echo aki.
E preguntanan aki ta pa desifrá ku realmente tin akshonnan ta tumando lugá den kuadro di alsa e kalidat di bida di nos hendenan konteniendo e gastunan den un kuadro akseptabel i asina kontribuí positivamente na limitá pobresa i sigur kontené esaki pa e no sigui krese i sali for di man pa esnan mas vulnerabel den nos komunidat.
Atentamente,
___________________________
Désirée E. Coffie
Miembro di Konseho Insular di Boneiru


text:
For di djasabra 25 di sèptèmber te ku djasabra 2 di òktober 2021 PBCCG su promé siman di buki
ta tuma lugá!
Durante di e Siman di Kultura ei diferente publikashon di outornan lokal ku a wordu publiká ku yudansa di PBCCG lo haña ekstra atenshon na e tiendanan di buki Bruna i Mensing’s Caminada.
E promé djasabra tabata tin e posibilidat pa un ‘meet and greet’ na Bruna, ku Jesmelys Zink-Angelista ku a publika su buki di poema ‘Djawe pa mañan’ ku sosten di PBCCG.
Na Mensings Nifa Ansano, e autor di e prome buki di ‘Kura di Kuenta’ tabata presente pa ‘meet and greet’.
Djasabra último tabatin Sr. Eric de Brabander na Bruna ku su buki tradusí na Papiamentu
‘E bida infinito di Doña Lisa’.
Na Mensing’s Caminada Sra. Monique Rosalina-van de Kuilen a ‘meet and greet’ ku su buki ‘Wooden Houses of Curacao II’ i Fiesta di Seú.
Historia i literatura ta unu di e di seis areanan ku e PBCCG ta duna sosten pe. E fondo Karibense ta spera ku dor di duna supsidio lo stimulá outornan lokal pa sigui skibi i tambe ku esaki lo stimulá skibimentu i publikashon di buki pa mucha i na Papiamentu.
Bo ke sa mas informashon tokante supsidio pa un publikashon? No duda na tuma kontakto
ku nos na +5999 767 1584
òf via mail info@pbccaribbean.com. Por chèk nos wepsait tambe www.pbccaribbean.com


text:
Residente di Boneiru ta haña ayudo
Residente di Boneiru ta haña ayudo
Relashoná ku inventarisashon di direktorado di Komunidat i Kuido di Entidat Públiko Boneiru te ku 23 di mart tin 225 residente di Boneiru ku a mèldu ku nan ta pegá na Hulanda òf na otro pais. Ta hasi palabrashon ku nan tokante ayudo finansiero te na momento di repatriashon. Repatriashon ta tuma lugá den etapa, moda ku tur residente ku awor ainda ta pegá na otro lugá por bai den karentena obligatorio i nan por tin akogida ku vigilansia.
Despues ku a sera espasio aéreo pa buelo di pasahero pa evitá ku e vírùs di corona lo a surgi na Boneiru tambe, residentenan di Boneiru ku tabata na Hulanda òf otro kaminda den eksterior, tambe no por a bolbe bèk. Direktorado di Komunidat i Kuido a haña enkargo di Tim di Maneho Insular (Eilandelijk Beleids Team, EBT) pa inventarisá e kantidat di persona. Te ku 23 di mart 225 boneriano a mèldu nan mes. Via registro di Asuntu Sivil a kontrolá si nan ta inskribí di bèrdè. A hasi e kontrol akí tambe pa pashènt di ZVK ku a bai den eksterior pa motibu médiko. For di 26 di mart a kuminsá yama tur hendenan akí pa inventarisá ki ayudo mester. Hopi residente a indiká ku nan no tin nodi di ayudo finansiero pero ku nan lo a preferá pa bai bèk kas mas lihé ku ta posibel.
Ta preparando repatriashon responsabel
Awe Tim di Maneho Insular (EBT) a haña konseho di RIVM relashoná ku e pregunta ku si ta responsabel pa kuminsá ku repatriashon, tambe en bista di e echo ku ainda no tin kaso di infekshon ku e vírùs na Boneiru. Dia 26 di mart segun konseho di Tim di Maneho Insular, Gezaghebber a duna enkargo pa kuminsá ku preparashon di repatriashon responsabel di residentenan di Boneiru. Manera RIVM a konsehá, repatriashon ta tuma lugá den fase, komo ku tur residente ku ta den eksterior ainda, mester haña akohida responsabel. A base di Lei di Salubridat Públiko lo obligá nan pa bai den karentena obligatorio durante 14 dia.
E Tim Operashonal di e Tim di Maneho Insular ta elaborá awor riba e kondishonnan i organisashon. Den e Tim Operashonal akí tin tantu representashon di Salubridat Públiko komo di Órden Públiko i Servisio di Seguridat. Di e forma akí E Tim di Maneho Insular (EBT) EBT ta komplasé ku deseo di e residentenan pa bini bèk, miéntras ku na mes momento ta garantisá seguridat di habitante di Boneiru.


text:
Miembronan di Fundashon “Nos Kier Boneiru Bek”, Oradornan e invitadonan spesial, ,,,,,,,,,,
Pueblo di Boneiru aki presente i tambe esnan na kas ku ta sigi e enkuentro aki via e diferente medionan di komunikashon, bonnochi.
Un kordial saludo ku aliento di sostén for di Korsou, di parti di miembresia di nos Partido Pueblo Soberano.
Partido “Pueblo Soberano” ta un partido ku ta kere den prosesonan di emansipashon i soberania ku finalmente mester resulta den independensia di Korsou.
Informashon i edukashon di e pueblo ta e faktor kritiko di éxito mas importante, pa logra pensamentu emansipatorio i soberano.
Bo no por bira soberano a base di e tradishonal submishon “Ja Meneer, Nee Meneer” i pensando ku Mundu ta kuminsa i kaba na Hulanda.
Meskos ku na inglés ta hasi distinshon entre “Liberty” and “Freedom”, na Papiamentu nos por bisa ku ora bo “tin libertat” ta otro for di ora abo ta “liber”. Libertat ta algu externo i e ta nifika ku nos ta liber pa skohe basta ku nos skohe denter di loke ser presenta o permiti na nos.
Ser liber en kambio ta algu interno i ku ta nifika ku nos mes tin e posibilidat pa den forma digno disidi nos mes destino.
Kolonialismo a ser reemplasa pa un sistema nobo di dominashon konosi komo neoliberalismo.
Den Neoliberalismo apart for di e politika exterior dominante di algun paisnan desaroya, denter di e paisnan aki bo ta topa ku e berdadero podernan grandi ku ta tras di kortina, i ku ta dikta e agenda mundial. Ta trata di e korporashonan grandi, e multinashonalnan o trans-nashonalnan.
Hulanda no ta exepshon den esaki. E berdadero agenda pa nos islanan den Reino Hulandes ta ser dikta dor di korporashonannan grandi na Hulanda i Merka, manera por ehempel SHELL, UNILEVER, i ING.
Na Korsou nos a konose e rebellion di katibunan na aña 1795, i na 1863 a aboli esklabitut, pero na mes momentu a introdusi otro formanan di kolonisashon di nos pueblonan.
Es mas; E supuesto autonomia ku nos a haña na 1953 tabata resultado di e hecho ku doñonan di kapital a haña un forma pa somete poder politiko na nan. Prome ku autonomia e poder politiko tabata den man di poder kapital i ta nan mes tabata goberna. E poder di kapital a bira dje fuerte ei ku nan por a hala atras i goberna for di tras di kortina. Pues gran parti di e poder politiko ta ser dirigi dor di e poder di kapital.
Hopi ta esnan na mundu ku a kere den kapitalismo. Hopi ta esnan ku a kere ku e tarea di e ser humano ta pa duna un balor agrega na e mundu di kapital.
Fresku den nos memoria ta kon e sistema kapitalista i su spekulashon finansiero a kondusi na e gran crisis finansiero i Bankario ku a kuminsa na Merka na 2007 i ku a afekta hinter mundu den un tempu rekord. Tabata un berguensa pa esnan ku ta defende kapitalismo.
Pero mas bergonsoso ainda, ta e hecho ku a husa fondonan públiko sea den forma direkto o indirekto, es desir fondonan di pueblo pa rekupera e bankonan i sistema kapitalista.
Durante di e añanan 86 – 89 Antias a konose e Minister pa asuntunan Antiano i di Aruba, Jan de Koning.
Pa e dominio di nos islanan Hulanda e tempu ei a aplika un maneho politiko di DIVIDI i REINA.
E tempu ei nos a konose un Mundu Bipolar ku tabata transformando den un Mundu Unipolar ku e kaida di Union Sovietika i e Muraya di Berlin.
Sin embargo despues di apenas tres dekada e Mundu Unipolar a transforma su mes den un Mundu Multi Polar ku e regreso di Russia komo potensia Mundial i surgimentu di e gigante Asiatiko China.
E proseso aki a kana kompañá ku surgimentu di diferente blokenan ekonomiko.
Djis pa nombra algun di nan importante pa e region di Caribe i Latino Amerika, nos tin: CARICOM (Komunidat Karibense); Asosiashon di Estadonan di Caribe (AEC-ACS, Gran Caribe), CELAC (Comunidad de Estados Latino-Americanos y del Caribe), MERCOSUR (Mercado Comun del Sur), UNASUR (Union de Naciones Suramericanas) etc.
Mirando e sed expansionista di Hulanda, ku semper a biba di su politika exterior, i e sed di dominio i husa nos islanan komo trampolín pa Latino Amerika i Caribe, nan a kambia e politika di dividi i reina.
Nan a bini ta purba di trese nos bek huntu bou di un kapa, pero esaki no a logra. E esfuersonan pa esei di e Minister pa Asuntunan di Reino, Ernst Hirsh Ballin a frakasa. E divisionismo entre e islanan tabata muchu avansa. Nos a siña bringa ku otro, mientras algun di nos tabata alaba Mama Hulanda.
Ku tempu nos a bin ripara ku Hulanda su úniko interes ta pa domina e islanan na fabor di su interes ekonomiko I politiko, sin permiti desaroyonan den e islanan ku finalmente por hasi Hulanda su presensia obsoleto i bisele “TE AWERO”.
Wel awor nan ta purba gara nos un pa un.
Nos por a tuma nota di esei mediante e proseso di rekolonisashon moderno ku Hulanda a bini ta aplika na e islanan. Esaki a kuminsa na St. Maarten, sigí pa St. Eustatius, Boneiru i awor Korsou.
Hulanda a torpedia e projekto di siglo ku lo a pone Korsou komo potensia ekonomiko riba mapa mundial. Esaki ta e projekto ku nos a kumbini ku e empresa Chines GZE pa modernisa e refineria, integra e planta di CRU den e refineria, Amplia e kapasidat di almasenahe di krudo I produktonan petrolero na Bullenbaai, konstrukshon di un planta di Gas Likido Natural na Bullenbaai, Konstrukshon di un terminal di Gas Likido Natural pa Barkunan Krusero na Bullenbaai, Konstrukshon di un Planta di Elektrisidat ku lo a produsi un surplus di korriente ku por a sirbi komo backup pa otro islanan den Caribe i establese un zona di agrikultura moderno den e area entre Bullenbaai I e barionan den bisendario.
Tur esakinan Hulanda I Merka a torpedia hasiendo uso di e aktual gobiernu di nos ku ta un gobiernu entregashonista na hulanda, un gobiernu bomba, kruel, mentiroso, e intransparente ku sistematikamente ta gobernando ku “LOMBA PA PUEBLO”.
En bes di permiti un desaroyo digno pa habitantenan di Korsou ta hasi tur posibel pa sera e refineria, sea den forma inmediata o den forma diferi dor di sera deal ku un partner swak i di reputashon dudoso.
Mediante e tal jamá “Groeistrategie” ku ta nada otro di un forma modernisa di e “Opleg Notitie (Nota di Imposishon – Hirsh Ballin)” ke domina tur e areanan gubernamental importante pa asina, habri kaminda pa empresanan Hulandés apodera di nos Haf I otro terenonan strategiko, Invershonnan Hulandes Asfixiante, i husa nos komo trampolin pa Amerika Latino I Caribe.
Damas I Kabajeronan, pueblo soberano ta di pleno konvikshon ku a pesar di tur esaki Hulanda I e Korporatokrasia di nan, finalmente lo no logra stroba e proseso di emansipashon, autodeterminashon, soberania, i finalmente Independensia di Korsou.
Nan lo no logra debi na e siguiente motibunan:
- E bala asesino ku lokual a purba silensia nos lider politiko emeritus, Helmin Magno Wiels, solamente a logra multiplika Helmien den hopi di nos ront Korsou;
- E kolonisadonan a komete e error di siña nos lesa I skirbi, i asina nos mes por forma nos propio konsenshi mediante akumulashon di konosimentu;
- E sistemanan ku e mundu globalisador a bende ront mundu ta pone ku un suseso ku tuma luga ta plama ront mundu den algun minuut o hasta sekonde;
- Pueblonan ront mundu ta lentando den forma progresivo kontra dominio, diskriminashon I exploitashon di hende, i ta exigiendo kambionan konstitushonal pa garantisa mas poder popular, kambionan di e aktual modelo ekonomiko asfixiante i rechazo na kolonisashon dor di seng;
- Tin un otro mundu nasiente kaminda pueblonan ta hañando oportunidatnan alternativo; Oportunidatnan ku pa permiti desaroyo humano den forma digno, ganashi na tur dor banda (win-win), mediante un aserkamentu di hende pa hende; disidi ku ta i finalmente,
- E sentido di rebellion di Tula ta bibu bibu den nos kompatriotanan di hinter Caribe i manera e revolushon di 30 di Mei na Korsou, tempran of lat e lo manifesta su mes si sigi ninga nos derechinan.
Damas i Kabajeronan, danki pa boso atenshon.


text:
Tayer riba funshonamentu di plataforma di diálogo CGOA
Willemstad, 11 di desèmber 2018 – Pa yega na mas efisiensia i efikasia den funshonamentu di e plataforma bilateral di diálogo entre gobièrnu, komo dunadó di trabou, i representashon sindikal di empleadonan públiko, konosí komo CGOA (Centraal Georganiseerd Overleg in Ambtenarenzaken), a organisá un tayer djaweps dia 6 i djabièrne dia 7 di desèmber último den sala di reunion Wayaká na World Trade Centre (WTC).
E tayer, na kua a partisipá minister Armin Konket di Maneho di Gobernashon, Planifikashon i Servisio Públiko (BPD) i miembronan di e Komishon Sentral di Sindikatonan (CCvV) den CGOA, a ser guiá pa presidente di CGOA prof. dr. ing. Valdemar Marcha i fasilitá pa sr. Rainer Pritzer, eksperto riba tereno di diálogo sosial i atministrashon laboral di e organisashon internashonal di labor ILO.
Durante e tayer partidonan a ekspresá nan prekupashonnan pa ku funshonamentu aktual di e plataforma, ku ta instituí pa lei, i a interkambiá di idea ku otro riba mekanismonan i aserkamentunan kon por mehorá e nivel i kalidat di e diálogo ku ta ser hibá den CGOA.
Komo fasilitadó sr. Pritzer a elaborá en ekstenso riba e rekisitonan nesesario kon pa hiba un diálogo fruktifero i efektivo. Mas aleu e eksperto di desendensia Aleman a para ketu na e normanan ku partidonan mester atené na dje, basá riba prinsipionan di ILO, pa por yega na resultadonan konkreto na bienestar di esnan ku nan ta representá i konsekuentemente na un funshonamentu mas efikas di gobièrnu.
Na final di e tayer partidonan a kumbiní ku otro ku lo organisá dia 20 di desèmber próksimo un reunion di CGOA kaminda lo bai elaborá mas a fondo riba interpretashon di e lei di CGOA ku den pasado resien tabata motibu pa basta kontroversia entre partidonan.
Riba e foto: e partisipantenan na e tayer.


text:
DEN HAAG – Minister Ronald Plasterk (Asuntunan Interior i Relashonnan den Reino) promé ku zomer lo entregá un proposishon pa un areglo di disputa. Esei el a primintí awe den Tweede Kamer.
Plasterk ta bisa ku e tin basta tempu ta trata di yega na un akuerdo ku e paisnan karibense den reino. Te ainda no a yega na un akuerdo di disputa.
P’esei promé ku zomer Plasterk ta bini ku un produkto intermedio, kaminda e ta habri e palabrashonnan ku e otro paisnan. Si esaki no logra, e ta hasi un proposishon via Konseho di Minister di Reino. Si ta posibel prome ku 1 di yüni. “Esaki mester bai Raad van State promé si, i despues ta envolví e paisnan. Esei ta un trayekto largu.
Interpretashon
E areglo di disputa ya pa añanan ta un problema. Segun e mandatario tin kuater asuntu di kontenido ku ta difisil pa alkansá un akuerdo pa nan: e definishon di un disputa, kon leu e areglo por yega, e instansha outorisá pa resolvé e disputa i na final e karakter obligatorio di e sentensia.
Pa kuminsá tin e pregunta ken ta disidí si ta mira un asuntu komo un disputa. Awe Plasterk a bisa ku a base di Statüt e ta haña ku por usa e areglo di disputa si un pais ta sintié perhudiká pa motibu di un desishon.”Si un pais haña ku ta trata di un disputa, e ora ei aparentemente ta trata di un disputa.”
Proposishonnan anterior tabata ke pa Konseho di Mnister di Reino husga si ta trata di un disputa. Esaki tabata kontra boluntat di e paisnan karibense. P’esei e interpretashon di Plasterk ta mas amplio: “Mi a aksedé riba e punto aki.”
Segun e minister esaki mester tin konsekuensha pa kua instansha ta resolvé un disputa i tambe pa e karakter obligatorio di e sentensia – dos otro punto di disputa importante. Despues tin e diferensianan di opinion tokante e alkanse di e areglo.
Outor Pieter Hofmann


text:
Dia 14 di september ultimo, e programa di investigacion “Islanan/Isleñonan na Timon”, a tene su prome encuentro ‘online’ cu partnernan social y otro ‘stakeholder’ den Reino Hulandes. Esaki ta e comienso formal di un colaboracion di cinco aña cu ta trece investigadonan y partnernan social hunto pa usa practicanan di conocemento tecnico, tradicional y contemporario pa studia adaptacionnan na cambionan climatologico. Trahando hunto, e programa menciona lo co-crea solucionnan sostenibel y inclusivo pa adaptacion social na retonan climatologico den Caribe (Hulandes).
E trinta participantenan cu ta representa un diversidad di organisacion di e seis islanan den Caribe Hulandes a intercambia idea pa colaboracion. Nan a enfatisa e importancia pa considera practicanan di arkitectura tradicional, e impacto di catastrofe climatologico riba salud mental, e rol di muchanan y pa involucra comunidad den diseño di investigacion. Metanan di e colaboracion ta pa haci e investigacionnan hunto cu e isleñonan y pa e proyecto fortalece e infrastructura di conocemento den Caribe Hulandes. P’esey ta traha mas tanto cu persona cu rais den Caribe (Hulandes). E speransa ta cu e colaboracion intensivo lo conduci na iniciativanan pa desaroyo comunitario y coherencia social entre organisacionnan (no)gubernamental, y e resto di sociedad civil. Un otro resultado lo por ta fortifica e realisacion di e importancia di adaptacion relaciona cu cambionan climatologico.
Miembronan mas nobo di e ekipo di investigacion a presenta nan proyecto pa obtene un PhD. Harold Kelly, di Museo Arqueologico Nacional Aruba (MANA), a presenta su investigacion arkeologico riba adaptacionnan social di retonan climatologico y habitacion den Caribe. Harold a splica cu e lo investiga con desde e prome habitantenan te awendia, personanan a adapta na situacionnan nobo di naturalesa y cambionan climatologico y con esaki a afecta nan bida diario. Secura, horcan, inundacion y tsunami ta afecta unda hende ta ubica y con nan ta yega na awa y cuminda. E enfoke di su investigacion ta riba Caribe Hulandes, y lo cuminsa na Aruba, e isla mas seco den Caribe. Harold lo colecta entre otro dato for di investigacion di sitionan arkeologico, di excavacionnan y e lo analisa informacion existente. Su investigacion lo identifica e registro arkeologico, cual lo hunga un rol den e proyecto ‘Island(er)s at the Helm’ pa contribui na desaroyo di solucionnan innovativo y sostenibel contra e cambio climatologico di awendia y den futuro.
Na Universidad di Sint Maarten Lysanne Charles lo traha riba un plan pa co-crea un mapa di maneho y strategia pa Sint Maarten, Saba y Statia. Sharelly Emanuelson a conta di su proyecto tocante disasternan di naturalesa y tempo liber den Caribe Hulandes, riba cual investigacion e lo traha na KITLV-Hulanda.
E programa di investigacion a cuminsa e luna aki cu un ekipo trans disciplinario cu ta consisti di lider di e programa Dr. Francio Guadeloupe (University of Amsterdam/KITLV), co-aplicantenan Prof. dr. Corinne L. Hofman (Leiden University/KITLV) y Dr. Antonio Carmona Báez (University of St. Martin); candidatonan PhD Lysanne Charles, Sharelly Emanuelson y Harold Kelly; coordinador di comunicacion cientifico y participacion comunitario Tibisay Sankatsing Nava y manager di proyecto Emma de Mooij.
Na januari 2022, 6 investigado postdoctorado lo uni na e programa di investigacion y un evento oficial pa su lansamento lo tuma luga den Caribe.
Resultadonan di e reunion teni lo ser incorpora den e diseño di investigacionnan relaciona cu Isleñonan na Timon. Esaki lo contribui pa traha colaboracionnan riba termino largo entre e investigadonan y partnernan social riba e seis islanan na unda investigacion lo tuma luga. A clausura e prome reunion cu un invitacion habri pa partnernan social pa colabora den e programa ‘Island(er)s at the Helm’.


text:
Oranjestad -Na november 2017 pueblo a conoce un gobierno nobo y sigur un gobierno cu di ora cu a drenta a tope cu retonan dificil entrenan un situacion financiero desastroso y sigur aspectonan social neglisha pa añas. Y esakinan no a impedi nan di traha y sigur a sa di demostra di por a yega na un protocol cu Hulanda cu normanan halto pero asina mes a sa di cumpli
Normanan di protocol logra
Nos gobierno a hereda un desaster finaciero. Un pais cu na 2009 tabatin 43% di su GDP na debe y un debe nacional na 2.2 biyon florin. Den 8 aña nos a conoce 93% di nos GDP na debe y un debe nacional na 4,3 biyon florin y ainda proyectonan PPP na balor di 80 miyon pa paga tur aña pa 29 aña largo. Hulanda y Aruba a sera un protocol unda cu pa 2018 lo mantene e mesun deficit cu tabatin na 2017 unda cu tabatin 132 miyon na deficit pero Aruba a sa di yega na un deficit di 45 miyon. Pa 2019 Aruba por tabatin un deficit financiero di 25 miyon y nos Gobierno a caba cu un surplus di 11 miyon florin. Pa 2020 nos tabata riba e bon caminda unda cu den protocol mester tabatin un surplus di 25 miyon, pais Aruba tabata prognostica un surplus di 46 miyon y sigur den bista con 2018 y 2019 a bay e surplus aki lo ta tabata mucho mas ainda. Asina pueblo por wak cu cabalmente Gabinete Evelyn Wever-Croes a cumpli cu normanan stipula door di Hulanda y cu hopi a pensa cu no lo por logra y a logra y sigur nos tabata riba e caminda corecto, pero ni nos ni mundo a spera e Covid cu a trece Aruba tambe den problema paso nos no tin un buffer.
No tin buffer
Maske despues di Status Aparte nos isla compara cu otro islanan den Caribe a conoce desaroyo enorme, nos no a probecha pa crea un buffer pero a opta pa malgasta placa pero tambe proyectonan coruptivo cu pueblo mester a paga enbes di spaar. Ehempelnan ta: Garantianan di Sace unda nos mester a paga $100 miyon cash y 15 aña largo $15 miyon, Radar, Racetrack, Fondo di Desaroyo Sanicolaas, Radisson. Pa corona pueblo mes a sigui escoge su desgracia na momento cu a duna sr Mike Eman y AVP, despues di tur e malgastamento di placa, un biaha mas e oportunidad pa goberna y caba di destrui Aruba financieramente door di duplica nos debe. Banda di esaki laga proyectonan off balance pa paga na balor di 80,7 miyon pa 29 aña largo y unda no ta resta pa por crea un buffer y awe nos ta den e situacion penoso aki.
Nos dushi isla na e momentonan aki e unico manera di por lanta cabes ta door di reconstrui e pais aki hunto un biaha mas y e unico manera cu por logra esaki ta uni. Laga politica un banda paso na e momentonan aki pueblo sa cu ta netamente e politica populista a hiba nos financieramente unda nos ta y fanatismo no lo yuda nos sali di nos situacion, sino den union. Ademas, sigur cu cabes friu por pensa con nos lo por logra esaki y sigur con lo percura pa hamas nos bolbe cay den un situacion similar cu ta permiti cualkier otro gobierno mal usa nos fondonan.


text:
ORANJESTAD- 19 maart 2021
Segun e plan Nacional di vacunacion contra COVID-19 na Aruba, na e momento aki ta na turno pa ricibi nan vacuna algun personal trahando den cuido y e adulto mayor di 60+. Conforme afspraak cu Hulanda Aruba lo ricibi su 3er batch di vacuna diamars dia 23 di maart y ademas nos a caba di ricibi e grato noticia cu nos lo ricibi ademas di e 11.700 doses un extra di 5.850 doses di e vacuna Pfizer. Cu e cantidad di doses aki Aruba ta cla pa cuminsa vacuna e siguiente grupo di meta. E siguiente grupo di meta na turno ta personanan entre 18 cu 59 aña cu ta na risico pa motibo medico. Na e momento aki DVG ta bezig ta trahando hunto cu dokternan di cas pa por prepara locual ta nesesario pa haci vacunacion di e grupo di meta aki posibel. Dokternan di cas lo haci seleccion di esnan cu ta rosorta bou di e grupo di meta aki, abase di un lista acorda di malesanan y condicionan di salud.
Cuidadanonan cu a registra via Aruba Health App of na edificio di MFA lo wordo indentifica abase di e lista cu dokternan di cas lo provee y e personanan aki lo ricibi un invitacion pa por bin vacuna. Esaki lo sosode na momento cu e grupo di meta ‘na risico pa motibo medico’ ta na turno. E lista cu DVG lo ricibi di dokternan di cas ta ensera number di AZV di e persona cu ta cualifica pa ricibi e vacuna dentro di e grupo di meta. DVG lo no ricibi ningun tipo di informacion medico di ningun pashent cu otro palabra DVG lo no ricibi informacion ki malesa of condicion di salud e persona tin. No obstante cu dokter di cas ta manda e informacion di e patient cu ta cay bou di e grupo di riesgo, ta urgi tur persona pa registra nan mes via e Aruba Health App of na un di e edificionan di MFA pa asina nan por ricibi nan afspraak pa vacuna. Si un persona ta pensa cu e ta resorta bou di e grupo di meta defini como “na risico pa motibo medico”, pero ta contra of no ta desea pa su informacion wordo duna na DVG, e persona mester tuma contacto cu su dokter di cas.
E grupo di meta cu ta na risico pa motibo medico ta ensera:
• Patient cu tumor maligno diagnostica den ultimo 5 aña
• Patient despues di transplante di organo, stamcel of beenmerg
• Patient cu un grado primario di deficiencia inmunologico
• Personanan cu sindrome di Down
• Patient cu condicionan neurologico pa cual motibo nan respiracion ta comprometi
• Persona cu obesidad morbil (body mass index (BMI >40)
• Patient cu desfuncion di su via respiratorio/pulmonnan y patientnan cu condicion cronico di su funcion di curazon
• Patient cu diabetes
• Patient cu malesa cronico di rion (pashent cu ta dialisa y cu a ricibi transplante)
• Patient cu un afweerstoornis of cu ta wordo trata cu medicamento pa suprimi su sistema inmunologico pa cual motibo e pashent ta sufri di menos defensa contra infeccion di e via respiratorio
•Personanan cu deficiencia mental cu ta biba den institutonan of casnan di cuido.


text:
Share this on WhatsApp
Hopi ta esnan cu ta bin cu e pregunta, kico por haci pa luci miho posibel durante un prome cita, especialmente pa purba garantisa un segundo oportunidad.
Prome cu tur cos, tene na cuenta cu esaki ta un persona cu bo no conoce y cu no conoce’bo. Pues, esaki lo bay ta un cita pa sera conoci cu un persona nobo. Durante un prome cita, tin tres factor cu lo determina e probabilidad di un segundo cita: atraccion fisico, kimica y caracter.
Atraccion fisico
Den un mundo ideal, bo apariencia fisico no ta importante. Sin embargo, den e mundo real esaki si ta e caso. Dicon? Wel, e prome cos cu e persona nobo aki lo sera conoci cune ta bo fisico. Si esaki mustra interesante p’e, e lo ta mas entusiasma pa sa mas di’bo. Cada hende tin un gusto personal pa locual ta trata aspectonan fisico. Pero, mescos cu den caso di un entrevista di trabou, e prome impresion ta conta. Pues, si bo ta planeando un prome cita, zorg pa bo ta e miho version posibel di bo mes, cuminsando cu bo apariencia fisico.
... zorg pa bo ta e miho version posibel di bo mes, cuminsando cu bo apariencia fisico.”
Hende muhe, cuminsa pa zorg pa cabey bon cuida, cuero hidrata, huñanan limpi y netjes y evita demasiado make-up of demasiado perfume. Pa e hende homber, un bon corte di cabey, barba y huñanan bon cuida, colornan cu ta cuadra y un holo limpi ta cosnan hopi atractivo. Pa ambos ta conta, djentenan blanco, limpi y un bon aliento. Bisti algo adecuado pa e ocasion, dependiendo di e luga na unda e cita lo tuma luga. Claro cu tin mas detaye cu lo por menciona, pero esakinan ta algun ehempel di cosnan cu hendenan sa ripara di otro durante e prome cita.
Kimica
Pa locual ta trata Kimica, esaki ta depende di si bo ta ‘klik’ cu e persona of no. Cierto cosnan, manera un sentido di humor of opinion similar y e sintimiento di por ta ‘bo mes’ den presencia di e otro, ta mustra den e direccion di un bon kimica. Esaki no ta cos cu bo por prepara pe, pero si e ta algo cu pa hopi hende ta “make it or break it” durante un prome cita.
Caracter
E manera cu bo ta expresa bo mes, ta duna e otro un prome impresion tocante bo caracter. Kico pa bisa y no bisa? Esaki ta un pregunta cu tambe sa bin dilanti bastante biaha. Importante ta pa bo por sinti’bo liber pa expresa bo mes, pero tin algun punto cu mester tene cuenta cun’e y cu hopi bes ta resulta hopi iritante, no solamente pa e otro persona pero kisas tambe pa tercera personanan cu ta presente durante e prome cita.
Evita lo mas posibel e siguiente actitud:
- Haci joke dobel sinti of cu no ta pas
- Papia cu voz halto of uza palabra malo
- Papia di manera discriminatorio of arogante tocante otronan en general
- Demostra mal manera ora di trata cu waiters of esnan cu ta sirbibo durante e cita
- Bebe alcohol di manera excesivo
- Contesta mensahenan di celular regularmente durante e cita
... observa con e ta expresa su mes tocante su ex(nan).”
Sumamente importante
Evita papia di bo ex(nan). Esaki por haci solamente si e otro persona habri e combersacion tocante esaki. Si esaki ta e caso, evita bay den detayes, pero observa con e ta expresa su mes tocante su ex(nan). Si bo ripara cu constantemente e ta referi na nan di manera sumamente denigrante, pintando su mes cada bes como victima, probablemente ta trata aki di un persona cu no a ‘get over’ su ex(nan) ainda of cu no sa di para responsabel pa su actonan y cu den un eventual futuro cu’bo tampoco lo sa di admiti su propio erornan. Red flag.
No laga demasiado cosnan personal los durante e prome cita.”
No laga demasiado cosnan personal los durante e prome cita. Corda cu aki ta trata di un persona cu bo no conoce y cu no tin mester di sa bo bida completo den e prome cita.
Mantene un aire di misterio
Esaki lo alimenta e interes pa sa mas di’bo. Djis smile, scucha cu atencion y sea amabel. Si e interes tey, lo tin hopi mas oportunidad pa combersacionnan mas profundo.
Desiree Swaen ta un Coach profesional certifica, specialisa den bida, relacion, sexualidad, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Democracia
Tur hende tin e derecho di wordo scucha, nan sugerencianan considera, y nan ideanan celebra.
Union ta nos forsa! E ta importante pa envolve hobennan den e proceso aki, cu ta responsabel pa hiba nos pais dilanti den e sigiente cuarenta aƱanan. Nos mester di mentenan briyante y curasonnan apasiona pa Aruba. Hendenan cu berdaderamente tin Aruba na pecho y cu ta dispuesto pa traha duru, den unidad, poniendo un banda tur diferencia, pa Aruba por briya y emerge atrobe! Nos democracia mester wordo salvaguardia y protegi! Ami cu bo por logre, huntu nos ta logra semper! Sea parti di e ekipo aki!


text:
WILLEMSTAD – Pa e elekshon benidero, Ret Karibense ta hasiendo un sondeo bou di tur partidó, unda ta kòmbersá ku e simpatisantenan riba nan motibu dikon nan ta vota pa e respektivo partido. Durante e kanamentu di bario di partido PAS of Patriótiko Adelanto Sosial, enkabesá pa Charles Cooper, a kòmbersá ku varios votado di e partido oro, ku ta sostené e ideanan ambisioso di e partido hóben akí.
Según Angela Crozier, habitante di Seri domi, kriminalidat ta un problema grandi ku mester keda atendé, i e partido ta primintí di trese pas den nos komunidat. Simpatisante Lucette Meriana ku su paki di flyer den su man, ke mira un kambio pa Kòrsou. “E gobièrnu aktual tin di baha pa otro sinta i asina bini un mihó solushon”, ela deklará. Adishonalmente Meriana ke pa partido PAS kreá mas kupo di trabou pa tur e hóbennan ku aktualmente ta desemplea, i tambe e ta spera ku pueblo lo haña mas kas pa biba aden.
Speransa
E hóben Ingemee Pieternella di 19 aña, ta vota pa promé biaha den e elekshon akí i ta hinka su speransa den e partido. E ta kere ku nan por drecha e situashon di desempleo bou di hóbennan dor di i kreá más trabou i asina amplia oportunidat. Tambe su mama Inegma Pieternella ta riba lista komo kandidato 21, i e ta hopi orguyoso pa mir’e tuma e kurashi di subi un lista. “E ta un eksperensia nobo pa na tur dos i asina mi ta siñando hopi di polítika”, ela splika.
Ronald Pieternella, tambe ta preokupá pa e montante di desempleo ku tin aktualmente bou di hóben. “Por kombatí pobresa solamente ku empleo, anto si bo no reaktiva e ekonomia, nos lo keda den un sírkulo visioso”, ela splika. Tambe e ta di opinion ku e partidonan tradishonal no a solushoná e problema, i p’esei mester bini un partido nobo, ku hende kapasitá i eksperensia pa drecha e situashon.
Sosial
Richinel Martina di su parti, ta kere den e filosofia sosial demókrata di PAS, paso según Martina, Kòrsou mester di un partido ku un ala sosial pa drecha e situashon aktual. E ta preokupá pa e kantidat de hende pober ku mester di ayudo agudo. Señora Meliana Profar no ke pa niun partido kana parti kos pa hende vota.” Mester wak e situashon i ekonomia i determina kon ta bai dilanti”, ela finalisá.
Outor Deya Mensche


text:
Barranquilla2018News
Natacion a sigi den e Compleho Eduardo Movilla
Daniel Jacobs, Patrick Groters y Team Relay a continua
E anochi di natacion den e Complejo Acuatico Eduardo Movilla aki na Barranquilla, Colombia caminda e Weganan Centroamericano y del Caribe 2018 ta tumando lugar a inicia cu Daniel Jacobs den 200m liber final B. Cu un tempo di 1:53.28 ta caba na di 5 lugar.
Patrick Groters a drenta piscina unrato despues pa e Final B di 50m lomba. Cu un tempo di 26.37 seconde a keda net afo di e prome tresnan di e final aki.
E ultimo di anochi tabata e relay di 4x 100m liber. E orden di salida tabata Daniel, Patrick, Jordy y na final Mikel. Entre nan cuatro a logra un tempo di 3:32.36 y asina kibra e record nacional di Aruba den e disciplina aki.
Manjan lo ta ultimo dia pa loke ta trata e deporte di natacion. Anahi Schreuders den 50m liber. Jordy y Mikel lo hasi tambe 50m liber. Y na final di e mainta lo tin e 4x 100m combina, caminda tur cuatro atleta masculino lo participa.


text:
Wak, ami no ta un skibido profeshonal. Mi ta hasi mi esfuerso pa skibi algu na Papiamentu mas miho posibel. Kemen te kaminda mi abilidatnan ta pèrmiti, paso ta basta ratu pasa mi a haña un lès di Papiamentu. Tin sièrto organisashon di notisia ku mi ta vòlg riba Facebook i Kiko Ta Pasando ta unu di nan, paso eerlijk, no ta tur ora mi tin tempu pa bai par lesa henter un artikulo di kòrant.
Pero awo mi ta mira publikashonnan manera Kiko Ta Pasando Notisia i Informashon ta hasi par’i eror, i nan ta molestia mi. Serio, pa un artikulo pa kual bo tin potrèt so sin ningun otro teksto, bo por tuma bo tempu pa verifiká ku loke bo ta skibi ta korekto. Laga nos ban hopi na serio. Djis gaña hasi manera ku bo boso ta hasiendo un tiki moeite.
Erornan Riba Homepage
Wak riba e homepage aworaki, i tin yen di fout. Djis wak:
- E prome ta lesa; E prome mainta di Garifta Games. Esaki ta un artikulo sin niun teksto rondo di dje voor de rest. Dùs un hende por a tuma nan tempu i djis lesa e titulo di nobo, den esei nan lo por a saka e fout (Garifta, kual mester ta Carifta).
- E di dos ta bisa; Hilton Hotel Ta Bira Ku Tur Deportista Ku A Bin Partisipa Na Carifta Games. Esaki tambe ta un artikulo sin ningun otro teksto. Akinan si Carifta ta skibi nadrechi. Pero dor ku no tin teksto dne e artikulo mi’n por a sali afo kiko nan kemen ku “Hilton ta bira.”
- Anto e ultimo ta bisa; Intento Pa Kima Sede Di Par Ku Un Monotof Bom. Porta ta ami ta hende kèns/bobo. Paso den mi bida mi a yega di tende di Molotov, pero Monotof si ta nobo pa mi. Komo un hende ku no gusta asumi kos i ku ta gusta verifika informashon, mi a hasi un random Google Search, den esei mi no a haña Monotov niun kaminda. E uniko referensia no Monotof ku Google a duna mi ta bini di e artikulo di Ta Kiko Ta Pasando mes. Esaki pa ami ta un indikashon ku e palabra aki ta inventa un kaminda den editorial room di Ta Kiko Ta Pasando. Nòrmal lo mi pensa ku ta gewoon un fout chiki, ko’i pura. Pero e palabra aki no a kom voor den e titulo di e artikulo so, pero den body di e artikulo mes tambe.Bisando mi e ora ei
- Ku e persona ku a skibi e artikulo aki no sa ta kon ta skibi e palabra;
- òf ku ta ami ta e bobo ku no sa kiko un “Monotof bom” ta.
Nos tin ku kumisa verifika info i palabranan
Anto aki mi ta duna mi opinion personal: Kualke un organisashon di notisia respetá, ta suppose di kontrola nan artikulonan.
Vooral un organisashon di ‘Facebook News’. Ami ta konsidera organisashonnan manera Ta Kiko Ta Pasando, organisashon di ‘Facebook News’. Paso ta riba Facebook mi ta topa ku linknan ku ta referi na nan site. Pero ora bo ta deliver notisia den snack size asina, kemen notisia lihe, bo mester por sikiera verifika sierto kosnan. Un palabra manera Molotov ta un di nan.
Hopi hende no ta lesa mas leu ku un headline. I si headline di un kòrant konstantemente tin foutnan den dje, bo ta haña bo ku pueblo ta keda siña kosnan ku no ta klòp.


text:
Aruba a uni oficialmente na e metanan di e Sustainable Development Goals di Nacionnan Uni y ayera, riba e Dia Mundial di SDG, Gobierno di Aruba den presencia di e comision SDG di Aruba a efectua e ceremonia di hisamento di bandera pa conmemora e dia y tambe mustra e compromiso di Aruba cu e SDG’s.
Prome Minister Evelyn Wever Croes na e ocasion a bisa cu mundo henter a celebra e di seis aniversario di e metanan di SDG’s, cu ta metanan di desaroyo sostenibel. Nan ta consisti di cinco pilar, cu ta e ser humano, planeta, prosperidad, paz y colaboracion.
“Nan ta forma un compas, nan ta duna guia,un direccion pa yega na un comunidad mas resiliente.”
Segun mr. Wever Croes , e SDG’s ta importante pa Aruba. Como pais chikito tin reto, pero e ta keda un prioridad. “Awor mas cu nunca cu mundo henter ta confrontando reto pa motibo di e pandemia y e desigualdad a magnifica, cu esnan mas vulnerable pa keda desproporcionalmente afecta.”
Pero asina mes, mundo y Gobierno di Aruba tambe ta keda mes determina pa SDG’s brinda paz, prosperidad y un planeta sano, mr. Wever Croes a bisa.
“ Gobierno di Aruba ta mira e SDGnan como guia pa yega na un nivel halto di prosperidad, unda paz ta reina pa un y tur, y na unda ta respeta nos naturalesa. Mescos cu mundo ta celebra SDG’s, Aruba su respuesta na e retonan nos dilanti mester ta uno di union, unda ta invita henter comunidad, sector priva, sector publico, academiconan, ngo’s pa tur hunto enfoca y desaroya solucionnan innovativo y sostenibel.” Pa por realisa e metanan aki ta rekeri esfuerso di henter comunidad, no di Gobierno so, Prome Minister a enfatisa. “Mester demostra esaki cu accionnan decisivo cu por yuda crea un futuro resiliente pa e isla. Bienestar ta depende di otro. Aruba mester di nos tur,” tabata e palabranan di Prome Minister Evelyn Wever Croes.
Despues di su discurso a hisa e bandera di SDG, den presencia di miembronan di su gabinete ademas di e lider di e Oficina di SDG na Aruba, Jocelyne Croes, MSc, hunto cu hefenan di departamentonan cu tin e tarea pa percura cu maneho di Pais Aruba ta de acuerdo cu e compromiso cera cu Nacionnan Uni, esta cu mester tene cuenta cu tur e 17 compromisonan pa un desaroyo sostenibel.


text:
Via InfrAruba, e meldpunt nobo pa kehonan referente si den bo opinion bo a topa cu algo robes den nos infrastructura, nos di Inspection di Departamento Naturalesa y Medio ambiente a ricibi un keho. E keho tawata ariba un propaganda cu ta wordo publica pa un compania local di pest control encuanto nos Pega Pega. Ta asina cu ta menciona den e propaganda cu e pest control por yudabo caba cu e pega peganan door di spuit na bo cas.
Departamento di Naturalesa y Medio ambiente (DNM) kier informa y recorda tur hende cu na Aruba ta existi un lista di especienan protegi pa ley. Entre esnan protegi tin tambe nos Pega Pega. Abase di Artikel 4, tweede lid, di Natuurbeschermingverordening (AB 1995 no 2), y artikel 2 onderdeel b., no.7. di e Landsbesluit bescherming inheemse flora en fauna; e Sorto: Phyllodactylus Julieni (PegaPega/ House Gecko) ta un especie protegi.
Pa e motibo aki, nos ta urgi e compania en question y tur demas companianan, como tambe pueblo en general pa tene cuenta cu esaki. Incumplimento cu e ley aki tin su consecuencianan.
E Pega Pega ta habita areanan unda frequentemente tin insectonan. Ta conoci cu unda tin Pega Pega, no tin Cacalaca ta biba. E Pega Pega ta come e.o. Cacalaca y tambe ta mantene su area di biba liber di otro insectonan indesea. E Pega Pega ta un bestia inofensivo. E molester mas grandi ta e zonido cu e ta hasi. Poco biaha e ta hasi su mes visible den cas ya cu e ta mantene su mes hopi biaha den plafon, tras di cashi y otro hoekinan scur den cas.
Pa evita cu insecto y pega pega por drenta paden di bo cas, bo por hasi uzo di screen/gaas na bo bentananan y/of mantene nan sera.
Si Pega Pega drenta bo cas busca manera di sakele bibo door di guie cu un basora pa e porta of bentana, no dal e mata. Rond di bo cas e por come insectonan y evita cu esakinan ta bin paden.
Bishita nos website www.dnmaruba.org y conoce mas di nos departamento y e cuido di nos flora y fauna. Tambe bo por bishita www.overheid.aw una bes bo drenta den e website aki busca “beschermde planten en dieren” y lo bo haya e lista completo di flora y fauna protegi.
Departamento di Naturalesa y Medio-ambiente (DNM) ta revisa e lista di companianan di pest control. Esaki ta necesario pa nos por comunica cu companianan di pest controlnan pa un bon communicacion. Si bo ta donjo of ta maneha un pestcontrol y no a wordo contacta ainda, porfavor llama nos na DNM, tel. 584-1199, puntra pa Yessi y e lo tuma e informacion di bo compania. Tambe bo por manda informacion di bo compania na: Cette adresse e-mail est protégée contre les robots spammeurs. Vous devez activer le JavaScript pour la visualiser..


text:
ORANJESTAD — Partido CDA a resulta di ta e partido ganador na Aruba pa loke ta eleccion pa Parlamento Europeo cu a tuma luga ayera y antayera. Cu un total di 313 voto, di cual 264 a bay pa e hoben Curasoleño Marc Frans nan a logra e resultado mas grandi. Ik Kies Voor Eerlijk cu Rudy Lampe riba lista a logra haya 249 voto, di cual 247 a bay pa Lampe mes.
D’66, cu hunto cu CDA a logra e miho resultado, a yega na un total di 110 voto na Aruba. PVV a haya 21 voto, mescos cu GroenLinks cu a combina lista cu PvdA cu a haya 59 voto. VVD a haya 32 voto, mientras cu SP a logra haya 16 voto, mescos cu Christen-Unie/SGP cu a combina lista cu CDA.
E partido Artikel 50 a haya 4 voto mescos cu Piratenpartij, mientras cu e partido IQ Rechten-Plichten-Partij a haya un voto so, mescos cu e partido Aandacht en Eenvoud. Partido 50 Plus a haya 10 voto y De Groenen no a logra haya ni un voto na Aruba, mescos cu e asina yama Anti-EU Partij. De Liberaal-Democratische Partij a haya 3 voto mientras cu e partido Jezus Leeft a logra haya no mas cu 2 voto.
Partij Voor De Dieren a haya un total di 7 voto na Aruba 1078 hende a registra pa vota aki na Aruba. Un total di 871 votadornan a entrega nan formulario pa vota, di cual 869 a deposita un voto valido ayera y antayera. Tabatin un voto invalido y un asina yama blanco stem. Ayera mainta a conta e parti di votonan cu a drenta antayera y ayeratardi despues cu e buzon a cera 3’or, a conta e di dos parti. No tabatin irregularidad den conteo y no a entrega obhecion.
Menos votador
Compara cu eleccion pa Parlamento Europeo na 2009, na unda Aruba a participa pa prome biaha y tabatin cu un total di alrededor 19.000 voto, e participacion e aña aki tabata basta abou. Segun Tanja Timmermans di VNO, e diferencia grandi aki tabatin di haber cu hecho cu na 2009 Mito Croes cu sosten di AVP a campaña agresivamente. Alavez tambe e novedad cu tabata prome biaha cu por a vota pa Parlamento Europeo a hunga un rol, asina Timmermans ta splica.
Geenstijl
Diadomingo awo tur e votacion di Europa lo drenta. Resultado final di eleccion pa Parlamento Europeo lo wordo duna ariba dialuna dia 26 di mei, asina Diederik ten Holder di VNO ta duna di conoce. Union Europeo a kies pa esaki pa asina por evita cu resultadonan na un pais por influencia esunnan na otro. Toch a anuncia e resultadonan na cada stembus, asina dunando tur oportunidad pa yega na pronosticonan hopi confiabel.
Como protesta contra loke nan ta yama un proceso no-democratico den cual mester warda dianan te resultado oficial ta wordo divulga siendo cu e ta cla caba riba mesun dia, e website Hulandes Geenstijl.nl a haci un yamado na tur su lesadornan pa acudi na nan stembus y reporta riba e proces-verbaal di e eleccion despues di e conteo bek pa Geenstijl.nl, cu e intencion pa e website por trece un propio resultado di e voto. Aki na Aruba, Robbert Hollander tabata esun cu a participa na esaki.
Autor: Ariën Rasmijn


text:
WILLEMSTAD – “Mi no sa muchu bon kiko mi mester pensa di esaki ku aworó ata mi para komo estatua na Hulanda, pero ta un honor grandi.”
Esei Maria Liberia-Peters ta bisa pa motibu di e petishon pa estatua komo homenahe na e dos promé ministernan di Antia di mas grandi di ántes, Maria Liberia Peters i Juancho Evertsz.
Kontribushon ekstraordinario na Reino
Gwendell Mercelina Jr. a start e petishon na nòmber di Partido Nashonal di Pueblo (PNP) den koperashon ku Jaap Jonkers na nòmber di CDA, un partido ruman den Tweede Kamer. “E petishon aki ta pa duna rekonosementu i apresio na hulandes kolorido ku a duna un kontribushon ekstraordinario na nos Reino. Ta importante pa pa honra esnan ku meresé esaki i asina traha brùg di rèspèt mutuo”, Mercelina Jr. ta bisa.
‘Nos por ta orguyoso di nos historia konhunto den Reino’
-eks promé minister Maria Liberia-Peters
Liberia-Peters ku ainda ta biba na Kòrsou, ta haña ku ta un gesto bunita. “Ta bon ku asina ta bini mas atenshon pa Yu di Kòrsou ku a hunga un papel importante den e historia di Reino. Na Hulanda, pero tambe aki na Kòrsou lo mester bin hopi mas konsientisashon pa e historia konhunto, pasobra nos por ta orguyoso di esaki.”
Tur dos promé ministernan anterior tabata importante den e historia di Reino. “Nos a skohe pa e dos personanan aki pa motibu di e papel prominente ku nan a hunga. Maria Liberia-Peters, polítiko di ántes, tabata e promé minister femenino di promé ku a sinta mas largu di Reino Hulandes. E mester a manehá algun suseso masha difísil manera e baimentu di Shell for di Kòrsou. I Juancho Evertsz ku a fayesé na 2008 na edat di 85 aña, a hasi hopi pa reforsá koperashon den Reino, segun Mercelina jr.
‘Apénas tin estatua di hulandes antiano’’
Segun Mercelina apénas por haña estatua di hulandes antiano, surinameño i indones na Hulanda. Segun e estatua ta duna koló na e bista den kaya i nan ta duna motibu pa kombersá ku otro tokante e historia komun.
“E tempu a yega pa duna atenshon realista den e tempu di krísis aki pa konsultá nos pasado, analisá e tempu aktual, i pensa riba un mihó futuro ku nos aliadonan huntu den un Reino”, asina Mercelina ta bisa.
Online ainda por firma e petishon. Riba djaweps 4 di mart esnan ku a tuma e inisiativa ke ofresé e petishon aki na miembronan di Tweede Kamer i minister di Asuntunan Interior na Hulanda.


text:
SVb ta Cera durante Shelter in Place
Banco di Seguro Social ta suspende su servicionan temporalmente durante e ‘Shelter in Place’. SVb ta sigui percura pa bao tur circumstancia por sigui paga e pensioennan y beneficionan cu ta wordo paga directamente na trahado.
Tur otro servicio di SVb ta ser posponi durante e ‘Shelter in Place’.
Durante esaki SVb NO por tuma y/of procesa:
- Notificacion di AO/AG y Control Medico via telefon 527-2782, website y Webportaal
- Rijbewijskeuring
- Keuring pa Empleado Publico
- Boet Administrativo ademas Bezwaar pa Boet Administrativo
- Tur servicio di Reintegracion y ARBO
Na momento cu SVb por habri su portanan bek nos lo tuma tur peticion incluyendo esnan cual por a vence caba den e periodo cual SVb tabata cera. Di buena fe SVb ta bay procesa tur notificacion di AO durante e periodo di ‘Shelter in Place’. Nos ta pidi tur doño di trabao pa administra nan trahadonan cu ta AO durante e periodo aki. Ora SVb habri bek e doño di trabao por haci tur notificacion di AO retro-activo.
Lesa e ultimo noticia oficial riba website di DVG: https://www.arubacovid19.org/
Pa e noticia diario di Crisisteam wak Telearuba of sigui Gabinete Wever-Croes riba Facebook: https://www.facebook.com/GabineteWeverCroes/


text:
ORANJESTAD – Den fin di siman y despues awe atrobe, popular columnista Rona Coster Cahan tabata victima di un tipo di ‘atentado’, unda cu sea un persona of personanan desconoci a tira cu bala di kelki riba su cas y auto y causa destruccion. “Mi no kier pensa cu e ta un atentado” Coster a bisa Noticiacla diamars. E la confirma cu e prome ‘atake’ tabata diadomingo mainta, riba su auto y otro area, y awe diamars, a tira atrobe pero e biaha aki riba su bentana di oficina. E no a penetra pasobra e tabatin ‘safety glass’, cu a proteha esaki. Diabierna tabatin e prome atake, pero e biaha ey e tabata riba cas di su bisiña. Pero mirando cu diadomingo y awe tabata riba dje specificamente, ta mustra cu e mes ta e blanco di e atakenan aki.
REPRESAYA
Coster no kier pensa cu e por ta represaya contra contenido di su columna popular Bati Bleki, y cu hendenan na Aruba awor a ban den e direccion aki. “Mi no kier pensa esey” Coster a sigui bisa. E la mustra cu e atencion cu el a haya di autoridad, tabata hopi. Esaki ta obvio mirando cu ta trata di un persona conoci y popular y esaki ta pone cu posiblemente e ta haya e extra atencion aki. “E no mester ta asina. Tur hende mester haya mesun atencion asina” Coster a sigui bisa. “Hasta minister (Andin Bikker) a yama y a ofrece ayudo” Coster a bisa. Polis a bin y a haci nan trabou y ta considera e loke a sosode como serio y a priminti di lo tin extra vigilancia e dianan cu ta bin. Coster mes a bisa cu ta analisando imagen di video, pa wak kico por saca afo.
BATI BLEKI
E columna di Coster ta conoci pa masha hopi aña caba, cu a cuminsa den prensa local manera Diario y awendia e ta riba su propio portal Bati Bleki, unda cu Rona no ta sconde su comentario riba e dia cotidiario di nos isla. Y e no ta sconde su frustracion of palabra fuerte ora cu esaki ta necesario y esey ta pone cu na Aruba e por haya contrincantenan cu no ta di acuerdo cu su forma di skibi. Amigonan ta sugeri cu den e caso aki, posiblemente ta represaya pa e forma con Coster a bin ta skibi riba e problema di autonan UTV y ATV cu ta causa destruccion na nos naturalesa. Pero Coster mes no por confirma esey.
PALM BEACH – E hoben cu a cay for di 3 piso na e centro comercial Paseo Herencia diadomingo atardi laat, a fayece diadomingo anochi laat, a consecuencia di su heridanan. Vocero suplente di polis Liliana Rasmijn a confirma cu pa 10:40pm diadomingo anochi, docter a constata morto di e hoben L. A. Figueroa Flores naci na Venezuela di 20 aña di edad. E caso ta sigui bou investigacion.
PALM BEACH – E situacion di e hoben cu a cay diadomingo anochi pa mas o menos 7or di anochi for di e di tres piso di Paseo Herencia Shopping Mall, ta hopi critico. Asina vocero di polis Liliana Rasmijn a bisa prensa diadomingo anochi. Ta trata di un caso unda cu for di informacion compila,un hoben( masculino) di 20 aña a cay di e di 3 piso na Paseo Herencia. No ta conoci exactamente unda precies e hoben aki a cay. Pero ta for di e area di garashi di parkeer, a saca e ambulance cu e victima, mirando cu tabata mas cerca. Polis a cera e area pa por a haci e investigacion. E hoben ta den ICU y su situacion ta hopi critico.
ZEEWIJK - Despues di un persecucion di casi 4 ora riba laman, polis a logra pone man riba e homber conoci como 'Mathilda' cu a joyride un waverunner mas trempan. Durante casi 4 ora e persona a sa di burla di autoridad cu a usa boto y helicopter pa gar'e pero sin exito. E persecusion a hiba polis di Surfside, te Barcadera, Palm Beach, pa despues gara e persona riba beach na Zeewijk.
ORANJESTAD – Gobierno (lesa: Cuerpo Policial di Aruba) ta bay habri solicitud bek pa un Alto Comisario di polis nobo. Asina minister nobo di husticia Rocco Tjon a bisa e periodista Tito Laclé durante e programa Noticiacla LIVE e siman aki. “Un di e reunionan cu mi tabatin caba cu DRH, Departamento di recurso Humano, ta pa habri e funcion” refiriendo na e funcion di Alto Comisario. E no ta kere den apunta un management team, y ta pensa cu mester tin un hende na cabez pa dirigi e departamento.
CALABAS - Diaranson atardi laat un ciclista a bira malo durante un coremento y fayece. Tabata pa 6.49 cu Central di Polis ta haya un melding cu den e mondinan na Calabas un ciclista lo a bira malo. Na yegada di patruya a bin constata cu e persona no ta reaccionando. Personal di Ambulans a purba reanima e persona pero envano. Pa 8.10 Dokter Texier a constata morto di e homber Wilson Ibarra Ortega di 57 aña di edad. Cuerpo Policial ta manda palabranan di condolencia na e famia di e fayecido.
ORANJESTAD – Ta e intencion pa independisa skol di polis na Aruba. Asina minister nobo di husticia Rocco Tjon a bisa e siman aki den e programa popular Noticiacla LIVE na e periodista Tito Laclé. Segun sr Tjon, e hecho cu e no ta independisa, ta strobe su progreso, y cu esaki mester compronde, cu ta limita su capacidad incluyendo capacidad di polis cu por gradua y contribui cu proteccion di nos isla.


text:
Kinderopvang op Aruba (doc)
Bevindingen Nulmeting
Augustus 2021
DEA cu proyecto importante encuanto Educacion Profesional
Dialuna dia 23 di augustus te cu diabierna 26 di Augustus, 2021 Departamento di Enseñansa Aruba (DEA) ta organisa un proyecto.
Scolnan ta habri dia 1 di september 2021
Durante e Conferencia di Prensa di Gobierno di Aruba di diahuebs dia 12 di augustus 2021 Prome Minister demisionario Wever-Croes a anuncia cu ta pospone apertura di aña escolar 2021-2022.
Podcast ‘Biba la Bieb’
Biblioteca Nacional Aruba ta presenta 6 edicion di su Podcast ‘Biba la Bieb’ riba su website. Esaki ta un producto nobo, produci den studio di biblioteca.
Inscripcion pa Prueba di Naturalisacion 2021 a cera
Departamento di Enseñansa Aruba (DEA), seccion Examenbureau, ta informa cu e inscripcion pa e Prueba di Naturalisacion (Naturalisatietoets) pa aña 2021 a cera.
Subsidio pa buki y bus
Gobierno di Aruba ta duna subsidio pa buki, grafische rekenmachine y pa transporte publico liber (bus) pa yiu(nan) cu ta bay scol.Scroll To Top


text:
Aqualectra ta kuminsá instalá meternan inteligente den Abrahamsz i Sapaté
AQUALECTRA TA KUMINSÁ INSTALÁ METERNAN INTELIGENTE DEN BARIO DI ABRAHAMSZ I SAPATÉ
Willemstad 13 di Òktober 2021– Aqualectra a bin ta prepará pa instalá su meternan inteligente rònt Kòrsou komo parti di su esfuerso pa inová operashon i krea e ret di awa i koriente di futuro. Esaki mester resulta den mihó servisio na kliente. Aqualectra ta hasi esaki komo parti di proyekto mayo Advance Metering Infrastructure (AMI) ku ta pa desaroyá su ret di distribushon inteligente.
E proyekto pa instalá meternan inteligente na kas i negoshi ta konsistí di varios fase. Proksimamente Aqualectra lo kuminsá ku e promé fase di e proyekto, kual ta konsistí di remplaso di meternan di distribushon aktual di tantu di awa i koriente pa meternan digital, téknikamente avansá i inteligente. E promé fase di e proyekto tin un durashon di mas o ménos tres aña.
E promé área den kua lo kambia e meternan ta Abrahamsz i Sapaté. Un tim di kontratista bon identifiká, kompañá pa empleadonan di Aqualectra, lo pasa di bario pa bario i di kas pa kas pa revisá i prepará e área kaminda ku lo kita e meter bieu i despues instalá e meter inteligente. Aqualectra lo publiká semanalmente aviso den medionan di komunikashon i via su página di Facebook pa indiká den kua bario e trabounan lo tuma lugá e siman ei.
Introdukshon di e reto di destribushon inteligente tin un kantidat di benefisio:
- Maneho di konsumo di koriente i awa ta muchu ta mas den man di e kliente;
- E kliente tin akseso na informashon tokante su propio uso di awa i koriente al dia;
- Aqualectra por detektá interupshon di awa i koriente serka e kliente mas rapido;
- Ta redusi uso di awa i koriente no registra;
- Presishon di resibunan di Aqualectra debi ku ta evita balotashon di konsumo;
- Midimentu kontinuo di kalidat di suministro di awa i koriente.
Durante e proseso di inspekshon di situashon di meternan na kasnan i instalashon di e meternan inteligente, un tim uniformá i bon identifiká lo pasa pa hasi e inventarisashon. Aqualectra lo notifiká via medionan di komunikashon kua ta e barionan na turno. Aworaki ta kuminsa ku e barionan di Abrahamsz i Sapaté. Kaminda e meter ta riba tereno òf na propiedat di e habitante Aqualectra lo traha un sita pa pasa. Ta nesesario pa koperá ku Aqualectra pa asina e operashon por kana den un paso aselerá i korekto. Aqualectra ta gradisí su klientenan pa koperá pa asina huntu nos krea e ret di utilidat di futuro di Kòrsou.
AMI ta un teknologia ku ta birando un stèndert den industria di utilidat rònt mundu. Su meta ta pa mehorá servisio na kliente i fasilitá kompanianan di utilidat operá di forma mas efektivo. Komunikashon entre e meternan inteligente (di meter pa meter) i tambe komunikashon entre e meternan inteligente i Aqualectra ta tuma lugá via un ret di radio frekuensia. AMI ta sòru pa prosesonan optimalisá interno, ku lo transformá e operashon di Aqualectra supstanshalmente.
Aqualectra, promé ku kuminsá instalá meternan inteligente masalmente rònt Kòrsou, a realisá proyekto di prueba na Seri Domi, Tra’i Seru i na Bonam. E proyekto di prueba aki a duna Aqualectra un bon bista pa por realisá e proyekto grandi pa instalá e meternan inteligente na tur kas i negoshi na Kòrsou. Aqualectra, den preparashon pa e instalashon rònt Kòrsou, ta deskontá tambe meternan di awa i koriente riba su ret ku aktualmente ku no ta den uso. Na mes momentu ta inventarisá i dokumentá digital tur obheto ku ta forma parti di Aqualectra su ret di distribushon.


text:
E curpa kima manda pa Hulanda pa investigacion forensico, ta bek na Aruba. Otro siman e instituto forensico Hulandes lo divulga su identidad.
Esaki Ministerio Publico a informa Bon Dia. E curpa di e homber desconoci a yega diaranson 13 di januari y ainda husticia tin’e den beslag.
Desde e dia cu a descubri e curpa kima na Franse Pas, esta 31 di december, e Colombiano Alex Rojas-Paz (37) ta perdi. Polis no kier ‘link’ e casonan. Pero manera Bon Dia ya a publica, e homber perdi aki ta e do├▒o di e auto unda a haya e curpa kima den bahul. Otro siman husticia lo duna claridad si ta trata di e curpa di Rojas-Paz of di un otro persona.
OM no kier bisa nada di investigacion mes, podise ta trata di regla cuenta y of tin crimen organisa su tras.


text:
KRALENDIJK – Djamars algu despues di 11’or di mainta, a sosodé un aksidente di tráfiko entre un pikòp i un outo Vitz kolo shinishi. Informashon no ofisial ku Radio Live 99.9 FM ta disponé di dje, ta indiká ku e Vitz a subi kaya Nikiboko sùit, sin ku el a tuma nota ku un pikòp tabata aserkando. E bon ta ku ámbos tabata kore ku velosidat abou, loke a pone ku e daño material ta minimal i no tabatin hende heridá. Esaki a pèrkurá pa tráfiko den e área. Polis a dirigí tráfiko i CRS a presentá pa registrá e aksidente.
Riba potrèt e vehíkulonan enbolbí den e aksidente di tráfiko pegá ku “Hitesse N.V”.


text:
ORANJESTAD — Den e dianan aki tin rumornan circulando cu Gobierno lo corta mas den salario di empleado publico. E rumor ta bisa e empleado publico pa prepara pa mas medida y cu e medidanan aki lo ta exigencia di Caft. Ta papia di entrega di e diferente premie di ambtenaar completo. Gobierno di Aruba ta enfatisa cu esaki no ta corecto. Esaki ta un otro rumor falso mas cu oposicion ta recuri na dje.
Gobierno a informa sindicatonan den ultimo reunion cu pronto lo cuminsa delibera cu Hulanda ki tempo por cuminsa elimina e recorte riba salario di empleadonan publico y semi publico. Awor Gobierno ta deliberando cu Hulanda riba e sosten di likides di e di 4 kwartaal 2021.
“Pa Gabinete Wever-Croes, goberna nos pais ta algo serio. Aruba ta algo serio. Nos situacion ta algo serio y no pa haci wega y trece rumornan falso. Treciendo rumornan falso pa fin politico, ta un muestra di falta di seriedad pa cu nos pais y ta stroba recuperacion cu nos ta desea. Aruba tin problemanan serio, manera nos tur sa, cu e pandemia a ocaciona. Y ta cu seriedad so nos por atende cu e retonan cu Aruba ta enfrentando. Nos pais ta recuperando y p’esey aworaki nos ta pidi trankilidad pa Gobierno por atende e problemanan serio di likides pa e siguiente lunanan nos dilanti”, Prome Minister a enfatisa.